text: 1¡Señor Diosníy, hatun Qaqaymi kanki, qanmanmi waqyakamuyki! Uyarimullawaypuni. Mana kutichimuwaqtiykiqa, Wañuy-pachaman uraykuqkuna hinan kayman. 2Yanapaykuwanaykipaq mañakamusqayta uyariykuway, ch'uya wasiykiman makiykunata mast'arimuqtiy. 3Ama millay runakunatawan kuskata aysawaychu, ama mana allin ruwaqkunatawan apawaychu. Hawa sonqonkupiqa manchay reqsikuqmi kanku, ukhu sonqonkupin ichaqa millayllaña kanku. 4Ruwasqankuman hina hasut'iy, millay ruwasqankuman hina ñak'arichiy. Ruwasqankuman hina muchuchiy, maychus chaskinankuman hina qoy. 5Señor Diospa llapa ruwasqankunata qhawarpariqtinkun, paykunata wañurqarichinqa, manañan sayarinqakuchu. 6¡Saminchasqa Señor Diosqa kachun! Paymi mañakusqaykunata uyariykuwarqan. 7Señor Diosqa kallpasapa hark'aykuwaqniymi, paymanmi tukuy sonqo hap'ipaykukuni, hinan payqa yanapaykushawan. Chaymi sonqoyqa q'ochurikushan, tukuy sonqo takispataq payta yupaychashani. 8Señor Diosqa llaqtantan kallpachaykun, akllasqan reytapas hark'aykunmi qespichinmi. 9Señor Diosníy, llaqtaykita qespichiy, wawaykikunata saminchay. Paykunata michiy, wiñaypaq marq'arikuy.


c: text/html

text: 1Diosníy, mañakususqayta uyariway, amataj mana uyarejqa tukuychu. 2Uyarillaway, mañakususqayta uyarillaway. Llakiyniypi qhaparikamuyki. 3Enemigosniypa parlasqanku, sajra runaspa qhaparisqanku ima kharkatichiwanku. Anchatapuni ñak'arichiwanku. Manchay phiñasqa qhatiykachawanku. 4Sonqoyqa ukhuypi phawarin; wañuymanta manchachikuy jamurpariwan. 5Anchatapuni manchachikuni, kharkatishanitaj. 6Chantá nerqani: Munayman paloma jina lijrasniyoj kayta. Chaypachaqa phawayman, samariytataj atiyman. 7May karuman phawaspa ripuyman, ch'in pampaspitaj tiyakampuyman. 8Usqhayllata pakakoj riyman sinch'i wayra paramanta, muyoj wayramantapis, nispa. 9Paykunata chinkachiy, Señorníy, parlayninkuta pejtuy, imaraykuchus maqanakuta, chejninakuyllata llajtapi rikuni. 10Tuta p'unchay llajtata muyuykachanku. Chaypi tiyan sajra kay, wañuchinaku, millay kawsay ima. 11Llajta ukhupeqa maqanakuylla tiyan; callesnimpipis ch'awkiyaywan, ch'atanakuywan ima junt'a kashan. 12Mana enemigoychu toreyawan; chaytaqa pacienciakuyta atiyman. Nitaj chejnikuwajchu contraypi oqharikunchu; paymantaqa pakakuyta atiyman. 13Qanqa noqawan purej karqanki, aswan sumaj kawsaqey, 14piwanchus Diospa wasimpi tantakoj kani k'achata parlarikunanchejpaj, chay. Runa ukhupitaj qanwan puriykachakoj kani. 15Wañoyqa ujllata enemigosniyta jap'ichun. Kawsashaj ukhu pachaman yaykuchunku, imaraykuchus sajra kaj sonqonkupi kashan. 16Noqarí Diosta qhaparikusaj, Tata Diostaj salvawanqa. 17Waqaspa, Diosman willakusaj sut'iyayta, chawpi p'unchayta, ch'isiyayta ima, Paytaj willakusqayta uyarenqa. 18Wañuchinaku ch'ajwapi maqanakushajtiy, Payqa librawanqa. Wañuymanta kawsayniyta salvanqa, ashkhapis contrariosniy kajtinku. 19Wiñaymantapacha kamachej Diosqa uyariwanqa, paykunatataj k'umuykachachenqa, juchasninkumanta mana kutirikusqankurayku, nitaj Diosta manchachikusqankurayku. 20Kawsaqesninkoj contranta makinkuta oqharinku. Allinta kawsakusun, nisqankuta p'akinku. 21Parlasqankoqa manteca jina llamp'u, sonqonkupi yuyasqankutajrí maqanakulla. Parlayninkoqa aceitemanta aswan llusk'a. Chaywampis, chay parlasqasninkoqa filochasqa espada jina. 22Llakiyniykita Tata Diosman saqey. Payqa sinch'ita sayachisonqa. Payqa cheqan runata ni jayk'aj urmajta saqenqachu. 23Chaywampis, Qan Diosníy, paykunata ukhu pachaman chinkaykuchinki. Runa wañuchiswan, llullaswanqa kawsanankumantaqa mana khuskan kawsaytapis kawsanqankuchu. Noqarí Qanllapi atienekuni.

robotstxt: allowed

filter: keep


text: 1Sacoté chi ndo cha cuenda hermana Febe vatyi tyinyée xaan ña chi ñu yɨhɨ́ cuenda Nyoo ñuu Cencrea. 2Tɨ̱ɨn cuenda vaha ndo chi ña tari tɨɨ̱n cuenda Sutu Mañi yo, tari tahán chi sacuvi ñu yɨhɨ́ cuenda Nyoo. Ta tyi̱nyee ndo chi ña chihin tandɨhɨ cha chiñuhu chi ña, vatyi cuaha xaan ñu tyinyeé ña chi, ta chi yuhu ñandɨhɨ. 3Cu̱hva ndo nocumi chi cu Priscila ta chi ra Aquila ñu cha cutahan chihin ndi nu tyiño cha sacuví ndi cuenda ra Cristo Jesús. 4Chahnya̱ iñi ñu ñayɨvɨ̱ ñu quɨvɨ cuan cha cuenda cha sacacu̱ ñu chii, yucuan chaha vatyi nacuhvé tyahvi nyoo chi ñu. Ta ñima yuhu ri, soco tandɨhɨ tucu ñu cha ñima ñu Israel cuvi, ta yɨhɨ́ tucu ñu cuenda Nyoo. 5Cu̱hva tucu ndo nocumi chi ñu yɨhɨ́ cuenda Nyoo cha candú ɨɨn ri vehe cu Priscila ta ra Aquila. Vachi tucu nocumi chi ra tahin, ra Epeneto. Ican ra cuví ra cha xihna ca chino iñi chi ra Cristo ityi Acaya. 6Cu̱hva ndo nocumi chi cu María. Sahá tyiño xaan ña nu nyicú ndo. 7Cu̱hva ndo nocumi chi ñu ñui, ra Andrónico ta ra Junias, ra tahin cha ñoho̱ chihin vehe caa. Cahnu tyiño casahá ra cuenda Sutu Mañi yo chihin tandɨhɨ ca ra sahá tyiño cuenda Nyoo. Ta xihna ca ra cachino iñi chi ra Cristo ican saha yuhu. 8Cu̱hva ndo nocumi chi ra Amplias ra tahin cuenda Sutu Mañi yo. 9Cu̱hva ndo nocumi chi ra Urbano, ra tahan yo cuenda tyiño ra Cristo Jesús, ta chi ra Estaquis ra tahin ñandɨhɨ. 10Cu̱hva ndo nocumi chi ra Apeles. Nyehé yo tyi ndicha cha chinó iñi ra chi ra Cristo. Ta nocumi chi ñáyɨvɨ chi ra Aristóbulo ñandɨhɨ. 11Cu̱hva ndo nocumi chi ra ñui, ra Herodión, ta chi ñáyɨvɨ chi ra Narciso ñu cha chinó iñi chi Sutu Mañi yo. 12Vachi nocumi chi cu Trifena ta chi cu Trifosa, ñu casahá tyiño chihin Sutu Mañi yo. Ta chi hermana yo cu Pérsida, ñaha cha sahá tyiño xaan nu tyiño Sutu Mañi yo. 13Cu̱hva ndo nocumi chi ra Rufo, noo ra cahnu cuví ra nuu Nyoo vatyi chinó vaha iñi ra chi Sutu Mañi yo. Ta vachi tucu noo cumi chi sɨhɨ ra Rufo. Cuví ña tari sɨhi. 14Cu̱hva ndo nocumi chi ra Asíncrito, chi ra Flegonte ta chi ra Hermas, ta chi ra Patrobas, chi ra Hermes ta chi ra hermano cha canyicú chihin ra. 15Cu̱hva tucu ndo nocumi chi ra Filólogo ta chi cu Julia ta chi ra Nereo chihin cuhva ra, ta chi ra Olimpas ta chi tandɨhɨ ñu cuenda Nyoo cha nyicú chihin ñu. 16Na̱cuhva ndo noo cumi chi noo noo tahan ndo cuenda Nyoo. Tandɨhɨ ñu yɨhɨ́ cuenda ra Cristo saquichi̱ ñu nocumi chi ndo. 17Yañi, chacú ndahvi nuu ndo, na saha ndo cuenda chi ñu cuñí sasɨɨn chi ndo, ta nducú ñu cuhva cha nduva ndo chihin tuhun Nyoo, vatyi ñima tyicuan caa cutuhva̱ ndo tuhun ra Cristo. Ma cutahan ndo chihin ñu cuan. 18Vatyi ñu cuan ñima tyiño nuu Sutu Mañi yo Jesucristo sacuví ñu, soco cuhva cuñí maa ñu sacuví ñu. Ta sandahví ñaha ñu añima ñáyɨvɨ ndahvi chihin tuhun vita cahán ñu. 19Tandɨhɨ ñáyɨvɨ chitó yoso caa quichahá vaha ndo chi Nyoo. Yucuan chaha cusɨɨ xaan cuñí chihin ndo, ta cuñí vatyi natyihi tuñi vaha iñi ndo sacuvi ndo cha vaha. Ta ñaha cutuhva ndo sacuvi ndo cha ña vaha. 20Nyoo ra iyó tandɨhɨ cha taxi ri añima, numi ri cuhva ra cha saha ganaa ndo chi ra ña vaha, ta cuhva ra cha cuañi ndo sɨquɨ ra. Na nasoco Sutu Mañi yo Jesucristo chi ndo. 21Ra Timoteo ra cuví ra tahin nuu tyiño sacuví ndi nuu Nyoo, saquichí ra nocumi chi ndo. Ta tyicuan caa tucu ra Lucio, ta ra Jasón, ta ra Sosípater, tandɨhɨ ra ñui cuan casaquichi̱ ra nocumi chi ndo. 22Yuhu ra Tercio savahi tutu ihya cha cuenda ra Pablo, suri saquichí tiqui nocumi chi ndo tyi ɨɨn ri yɨhɨ́ yo cuenda Sutu Mañi yo. 23Saquichí ra Gayo nocumi chi ndo ñandɨhɨ. Vehe ra nyaí suri ihya ndú ɨɨn ri ndi tandɨhɨ ñu yɨhɨ́ cuenda Nyoo. Ra Erasto ra cuví tesoreru ñuu ihya, saquichí ra nocumi chi ndo, ta yañi yo ra Cuarto ñandɨhɨ. 24Na cocumi Sutu Mañi yo Jesucristo chi tandɨhɨ ndo. Ta na cuvi chi tyicuan caa. 25Ta vityin na sacahnu yo chi Nyoo, vatyi maa ra cuví ra cucuhva cha cunɨɨ iñi ndo, ta ma sandɨhɨ ndo cha chinó iñi ndo tuhun ra cha sacacú ra añima yo. Ican cuví tuhun cahín ta tuhun cha sañahí cha cuenda ra Jesucristo. Ɨɨn ri cuví chi chihin tuhun cha ñoho̱ xehe ta cha naha nyata ni cumañi chino̱ ñuhu ñayɨvɨ̱. 26Soco vityin sañahá Nyoo chi yo cha cuenda tutu cha casandoo̱ ra profeta, ra cachaha̱ cuenda tuhun ra ta cha naha. Catyí Nyoo, ra iyó tyicuan ri maa, tyi vityin tahán chi coto tandɨhɨ ñáyɨvɨ tacuhva chino iñi ñu chi ra ta quichaha ñu tuhun cahán ra. 27Nyoo noo tuhun maa ra, ta chiñi tuñi xaan ra. Na sacahnu yo chi ra cha cuenda ra Jesucristo tyicuan ri maa. Ta na cuvi chi tyicuan caa.


text: 1Kay pachapiqa imaymanapaqmi tiempo kan, tukuypas maychus kananpin suceden: 2Kanmi nacena tiempo, wañuna tiempopas. Kanmi plantana tiempo, kallantaqmi t'irana tiempopas. 3Kanmi wañuchina tiempo, hampina tiempopas. Kanmi thunina tiempo, perqana tiempopas. 4Kanmi waqana tiempo, asikuna tiempopas. Kanmi lutokuna tiempo, tusuna tiempopas. 5Kanmi rumi ch'eqechina tiempo, rumi huñuna tiempopas. Kanmi abrazana tiempo, mana abrazana tiempopas. 6Kanmi maskhana tiempo, chinkachina tiempopas. Kanmi waqaychana tiempo, wikch'una tiempopas. 7Kanmi llik'ina tiempo, sirana tiempopas. Kanmi upallakuna tiempo, rimana tiempopas. 8Kanmi munakuna tiempo, cheqnikuna tiempopas. Kanmi hatun maqanakuy tiempo, sumaq kawsay tiempopas. 9¿Ima allintataq runari may sasawan llank'asqanmanta tarin? 10Ñoqan rikurqani Diosqa ruwashanankupaq runakunaman llank'ana qosqanta. 11Diosqa lliwtan tiemponpi sumaq tupaqta ruwarqan. Runamanqa qoykurqanmi wiñay-wiñay kaqkunapi yuyariy atiyta, chaypas runaqa manan llapanta entiendeyta atinchu Diospa qallariymanta tukukuykama ruwasqantaqa. 12Ñoqaqa yachanin, kawsashanankamaqa manan aswan allinqa runapaq kanchu, aswanpas kusikunallanmi, allinkaqllatapuni ruwanallanmi. 13Diospa qowasqallanchistaqmi mikhunchisña, ukyanchisña, tukuy llank'asqanchiswanña q'ochukunchis chaypas. 14Yachanin tukuy imapas Diospa ruwasqanqa wiñaypaq kasqanta. Manan chaymanqa imapas yapakunqañachu, manallataqmi pisiyachikunqañapaschu. Chhaynatan Diosqa ruwan runakuna payta manchakunanpaq. 15Kunan imachus kaqqa karqanñan, hamuq p'unchaypi imachus kanqa, chaypas karqanñan. Diosqa imachus karqanña chaytan kutichimunqa. 16Kay pachapiqa rikullarqanitaqmi chanin ruwaymantaqa mana chanin ruwaqta, kuskachaymantaqa mana allin ruwaqta. 17Chaymi sonqoypi nirqani: Chanin runatapas mana chanin runatapas Diosmi juzganqa, tukuy ruwananpaqpas tukuy imapaqpas tiempo kasqanrayku, nispa. 18Runamantapas sonqoypi nillarqanitaqmi: Chayqa hinapunin, runakunatan Diosqa probashan, paykunaqa animalkuna hina kasqankuta reparakunankupaq. 19Runapas uywapas kaq tukukapuynillayoqmi: runapas uywapas wañupuqllan, kaqkama kawsay samayniyoqmi kanku. Runaqa manan aswan allinchu uywamantaqa. Tukuy imapas yanqallan. 20Lliwmi kaq cheqasllaman ripun, llapallanmi ñut'u hallp'amanta ruwasqa karqan, llapallantaqmi ñut'u hallp'aman tukupunqa. 21¿Pitaq yachan runaq espiritun altoman wicharipusqanta, animalpa espiritunpas hallp'a pacha ukhuman uraykusqanta? 22Reparanin runapaq aswan allinqa llank'asqanwan kusikunan kasqanta, chaymi paypa tupaqninqa. Manan pipas paymanqa rikuchinqachu wañupusqan qhepata imachus kanantaqa.


text: 1Waugui-panicuna, canan wilashayqui Israel mayëcunapä laquicushgäta. Paycuna Jesucristuta mana chasquicuyaptin shongöpis nanayparämi laquicuy sariman. Jesucristuta chasquicur gloriaman chäyänan-raycoga alimi canman paycunapa trucan in ernuman gaycush captëpis. Mana lulacuypa nicashgätaga Santu Espiritupis musyaycanmi. 4Israel runacunataga Tayta Diosninsi acrargan wamrancuna cayänanpämi. Sayno acrarmi paycunawan conträtuta rurargan imaypis yanapänanpä. Saynöpis Moisesta Tayta Diosninsi leynincunata entregargan paycunata yachasinanpä. Saynöpis paycunatami Tayta Diosninsi tantyasergan templuta rurarcur payta imano adorayänanpäpis. Paycunami Abrahamta promitishgantapis chasquiyargan. 5Abraham, Isaac y Jacobpitami Israel runacuna caycäyan. Israel castapitami Jesucristupis caycan. ¡Payga lapanpä munayyog Diosninsimi caycan! ¡Imayyagpis pay alabash cayculäsun! Amén. 6Sayno captinpis ama yarpäyaysu lapan Israel runacuna Tayta Diosninsi promitishgancunata chasquiyänanpä cayashganta. Saynöpis mana chasquicuyaptin ama yarpäyaysu Tayta Diosninsi promitircur mana cumpliycashganta. Manami lapan Israel runacunasu say promitishgancunata chasquiycäyan, sinöga Tayta Diosninsi acrashgan caglami. Saynölami Abrahampa ishcay surincuna captinpis jucnin caglata Tayta Diosninsi acrargan promitishganta chasquinanpä. Sayno acrashgantami Tayta Diosninsipa palabranchöpis cayno guelgaraycan: “Isaacpita miragcunalami promitishgäcunata chasquiyangapä.” 9Saynöpis Isaac yurinanpämi Tayta Diosninsi Abrahamta promitir nergan: “Watan cananno wisan cutimuptë warmiqui Sara wawayognami caycanga.” 10Isaac winarcurnami Rebecawan targan. Rebecapa wawan milish yurirmi puntata yurergan Esaú y guepalantana yurergan Jacob. 11Manarä paycuna yuriyaptinmi Rebecata Tayta Diosninsi nergan: “Guepa yureg cag wawayquipa munayninchömi punta yureg cag wawayqui canga.” Sayno cananpä captinmi Tayta Diosninsipa palabranchöpis nican: “Esaüta acranäpa trucanmi Jacobta acrashcä yanapänäpä.” Say nishgannölami manarä yuriptin Jacobta Tayta Diosninsi acrargan. Saymi alita o mana alita rurashganpita acrananpa trucanga Tayta Diosninsi acrargan quiquin munashgan cagta. 14Esaüta acrananpa trucan Jacobta acrarga ¿Tayta Diosninsi lutantasurä rurash? ¡Manami lutantasu rurash! 15Moisestapis Tayta Diosninsi cayno nirmi tantyasergan: “Nogaga munashgä caglatami pitapis cuyapä.” 16Sayno caycaptenga manami quiquinsipitasu Tayta Diospa naupanman chäshunpä, sinöga pay cuyapar acramashgarämi. 17Sayno acrarpis waquin runacunapataga shonguncunata Tayta Diosninsi chucruyäsin. Egipto nacionpa mandagnin faraonpa shonguntapis Tayta Diosninsi chucruyäserganmi. Sayno chucruyäsishganpitami Tayta Diosninsipa palabrancho cayno guelgaraycan: “Gam cuenta Egipto runacunata castigaptëmi may-saycho tag runacuna munayyog cashgäta musyayangapä.” 18Saynömi Tayta Diosninsi waquin runacunata cuyapan y waquin runacunatanami shongunta chucruyäsin payta mana cäsucunanpä. 19Sayno niptë gamcuna capas niyämanquipä: “Waquin runacunapa shongunta quiquin chucruyäserga ¿imanirtä jusayog cashganta Tayta Diosninsi nican?” 20Sayno niptiquipis nogaga caynömi në: Runacunapa shongunta chucruyäsiptenga manami ninquimansu Tayta Diosninsi mana alita rurashganta. Manami mitu mancapis: “Sayno canäpäga ¿imapätä ruramargayqui?” ninmansu rurag cagta. 21Mitu manca ruräga munayyogmi caycan imapäpis mancata rurananpä. Say mitulapitami juc mancata ruran yanucunanpä y juc mancatana ruran ganrapata shuntananpä. Saynölami Tayta Diosninsipis munayyog caycan munashgannöla waquin runacunata cuyapänanpä y waquin runacunatana shongunta chucruyäsinanpä. 22Tayta Diosninsi rabiashpan in ernuman jucla mana gaycuptinpis ama yarpäyaysu munayniynag pay cashganta. Saypa trucanga pay munayyogmi caycan munashgan höra pitapis in ernuman gaycunanpä. 23Saynöpis munayyogmi caycan cuyapashgan cagcunata perdonar gloriaman pushananpä. 24Say salvashgan cagcunaga nogansimi caycansi. Cuyapar salvamänansipäga Tayta Diosninsimi acramashcansi waquinninsita Israel runacunapita y waquinninsitana mana Israel runacunapita. 25Mana Israel runacunatapis Tayta Dios salvananpä cashgantaga profëta Oseas guelgashgancho caynömi nican: “Mana chasquicamag runacunatami tantyasishä nogata chasquicamänanpä. Saynöpis mana cuyashgä cagcunatami cuyashä.” 26Mastapis Oseas caynömi guelgargan: “Tayta Diospa wamrancuna mana captinpis cananga paycunata Tayta Diosninsi chasquish wamrancuna cayänanpämi.” 27Israel runacunapänami isanga Isaías cayno guelgargan: “Lamar cuchuncho aguyshanörä Israel runacuna saysica cayaptinpis manami lapantasu Tayta Diosninsi salvanga, sinöga acrashgan cagcunalatami. 28Mana acrashgan cagcunataga Tayta Diosninsi yupami castigangapä.” 29Isaías mastapis caynömi guelgargan: “Lapanpä munayyog Tayta Dios mana cuyapämashpansega Sodoma y Gomorra marcacunata ushacäsishgannömi nogansitapis ushacäsimashwan cargan.” 30Saymi Moisés guelgashgan leycunata mana yacharpis mana Israel runacuna Jesucristuman yäracur perdonashgana caycäyan. 31Israel runacunanami isanga say leycunata yacharpis Jesucristuman mana yäracur jusancunapita perdonashgasu caycäyan. Jesucristuman yäracuyänanpa trucanga paycuna yarpäyan say leycunata cumpliyashpan salvacuyänanpä cayashgantami. Sayno yarparpis Jesucristuman mana yäracuyashganpita manami salvashgasu cayangapä. 33Tayta Diosninsipa palabranchöpis cayno guelgaraycan: “Jerusalén marcaman noga juc runata cachamushä alinnin rumi cimientupä cashganno paypis cananpä. Say rumiman tacacagcunataga nogami juzgashäpä. Payta chasquicogcunatami isanga cushish chasquishäpä.”


text: 1Ashilla punzhahuasha Jesus Capernaun llactama bulltiara. Bulltiacpi chi causauc runaguna uyanaura pai shuc huasibi aushcata. 2Chimanda yapa ashca runa paihua huasi punguta tapacta shamunaura. Paigunata ricusha Diospa quishpina shimita yachachira. 3Yachachiushcaibi chuscu (4) runaguna shuc suchu runata paihua baitaibi churasha apamunaura. 4Randi Jesus aushcama pactanata mana ushasha, chi pala huasi jahuama apasha shuc juctuta rasha, Jesuspa ñaupacpi chi baitaibi churashca suchu runata uraicuchinaura. 5Paiguna paita quirishcata ricusha chi suchu runata rimara, Camba jucha anchuchishcami tucungui nisha. 6Ñáa chibimi tiyaunaura Moises mandashcata yachachiccunas. Chasna Jesus rimashcata uyasha, paiguna shungu ucuibi yuyarinaura, 7Imamandata pai casna riman. Dioscuinta rimasha jiridsata riman, Diosta camiunmi. Pita juchagunata anchuchinata ushanga, mana Dios ashaga ninaura. 8Jesusca paiguna shungu ucui yuyariushcata yachasha tapura, Imangahuata chasna yuyaringuichi. 9Maicanda mas ali rimanalla cai suchu runata, camba juchagunata anchuchitucushca angui nisha rimacpi, u jatari camba baitata apasha ri nisha rimacpichu, maicanda mas sinzhi rana. 10Ñáuca Runa Tucuc asha cai pachaibi juchagunatas anchuchina ushaiyuc acta ricuchishcanguichi. Chasna rimashcahuasha suchu runata nira, 11Jatari, camba baitata apasha huasita ri. 12Chi ratullai jatarisha paihua baitata japisha tucuiguna ricushcaibi chimanda llucshisha rira. Chita ricuccuna manzharinaura, Diosta alabasha, manapacha mana ima uraspas chasna acta ricushcanchichu nisha rimanaura. 13Jesus chimanda llucshisha cutillata cucha patama rira. Chibi aushcai ashca runaguna paihuagma shamunaupi paigunata yachachira. 14Chihuasha Alfeohua churi Leví nishcata ricura. Paiga romano gubirnuraicu cullquita tandachic asha paihua tarabana huasibi aura. Jesus paita ricusha, Ñáuca runa tucusha ñucata catihuai nisha rimacta uyasha jatarisha Jesusta catisha rira. 15Chihuasha Jesus Levíhua huasibi micuura. Chasnallata ashca gubirnuraicu cullquita tandachiccuna, ashca juchayuccunahuas, Jesushuan pariu micunaurami pai japishca runagunandi. Tucui chillai pariulla micunauura ashca runaguna Jesusta catisha puriushcamanda. 16Chasna paiguna micushcai fariseo nishca Dios mandashcata yachachiccunaga pagllamanda shayarisha, Jesus chi gubirnuraicu cullquita tandachiccunahuan juchayuccunahuanbas micucta ricusha, pai japishca runagunata tapunaura, Imangahuata cangunata yachachic runaga chi romano gubirnu cullquita tandachiccunahuan juchayuccunahuanbas micuun ninaura. 17Chasna paiguna rimaushcata uyasha Jesus rimara, Mana ungushca ali runagunaga doctorta mana minishtinaunzhu, randi ungushcagunallami doctortaga minishtinaun. Ñáucaga mana shamuranichu ali mani nisha causaccunata mascangahuaca, randi juchata rauc runagunata mascasha japingahuami shamurani nira. 18Shuc punzha Bautisac Juan yachachishca runagunas, fariseoguna yachachishca runagunahuas mana micusha sasina punzha pactara. Paiguna mana micusha sasiunaupi shu runagunaga Jesuspagma rinaura paita tapungahua, Juan yachachishcagunahuas fariseogunahuas mana micusha sasiunguna, imangahuata canda caticcuna mana sasinaun nisha tapunaura. 19Tapucpi rimara, Cadsaraushcama cayashca runaguna mana sasicchanaun cadsarac runa paigunahuan tiyaupiga. Cadsarac runa paigunahuan tiyaupiga mana sasingaunachu. 20Randi shuc punzha cuntar runaguna ñucata apashcaibimi ñuca amigoguna sasinaunga nira. 21Yuyarichi. Mana pi runahuas shuc mauca llachapataga mushuc pitihuan rimindanzhu. Chasna racpiga chi mushuc llachapa tsinunyacpi mauca llachapaga mas liquirisha ringa. 22Chasnallata mana pihuas llullu vinota mauca puruibi churanaunzhu. Churacpi llullu vinoga chi puruta pulunga, pulucpi vino taliringa. Chasna tucucpi ishcandi huaglinga. Randi mushuc rashca vinotaga mushuc puruibi churana manchi nira. 23Israelguna shuc samana punzhaibimi Jesus shuc chagra ucuta puriura. Pai japishca runaguna chita pasaushcai raicachicpi trigo muyu angugunata pitisha apanaura. 24Maican fariseoguna chita ricusha piñasha Jesusta rimanaura, Ricui, ñucanchita mandashca shimibiga samana punzhai mana tarabana changuichi nishca an. Chasna acpi imangahuata chasna raunguna samana punzhamanda quillcashcata mana cadsusha. Paiguna samana punzhataga mana balichinaunzhu. 25Jesus paigunata rimara, Yuyarichi, Abiatar nishca israel pagri amu causaushcai mandac rey amu Davidga micuna tucuricpi pai paihuan puriccunandi raicahuan ausha Diospa huasima rira micunata tapungahua. Tapucpi chi pagri amu Diosma ricuchishca pangunata Davidma cucpi japisha micura. Ñáa chi tunu panga pagrigunalla micuna ashca ara. Chasna agllaita chi panda micura, paihuan puriucunatas carara. Pai chasna rashcamanda Diospa shimibi quillcashcataga manachu ricushcanguichi. Pai chasna rashcamanda mana culpayachinguichi. 27Chihuasha paigunata mas rimara, Samana punzhataga runaguna samachun nishami Yaya Diosca saquira. Runagunataga samana punzhallata yuyarisha causachun nisha mana rarachu. 28Chasna acpi ñucaga Runa Tucuc ashami samana punzhahuas mandac ani nira.


text: 1Aaronpa iskaynin churinkunan Señor Diosman qayllaykuspa wañurqanku, chay qhepatan Señor Diosqa Moisesta nirqan: 2–Wawqeyki Aaronta niy unanchasqa tiempollapi cortina qhepa Ch'uyay-ch'uya Cheqasman haykunanpaq, arca patapi kaq hucha pampachana cheqas kirpana qayllaman, paqtan wañunman. Ñoqaqa kirpana patapin phuyu ukhupi rikhurini. 3Aaronqa karpa kanchamanmi haykunqa hucha pampachaypaq huk torillontin, ruphachina sacrificiopaqtaq huk anejontin. 4Unuwan bañakuspañan churakunqa linomanta ch'uya sotanawan, lino calzoncillowan, lino chumpiwan chumpikunqa, linomanta uma k'uyunawan umanta k'uyukunqa. Chaykunaqa ch'uya p'achakunan. 5Israel runakunamantataq iskay orqo cabrata hucha pampachaypaq hap'inqa, huk anejotataq ruphachina sacrificiopaq. 6Aarontaq hucha pampachaypaq huk torillota haywanqa paymanta familianmantawan. 7Hinaspataq iskaynin orqo cabrata qayllayman apamunqa Ñoqawan Tupana Karpa punkuman. 8Chaymantataq Aaronqa iskaynin orqo cabrapaq sorteanqa, hukta ñoqa Señor Diospaq, huktataq hucha apaqpaq. 9Aaronmi ñoqapaq sorteasqa orqo cabrata apachimunqa, hinaspan chayta hucha pampachaypaq haywanqa. 10Hucha apaqpaq sorteasqa orqo cabratataq ichaqa kawsashaqta ñawpaqeyman chimpachimunqa, hinaspa ch'inneqman qatirparipunqa Israel runakunaq huchankunata apananpaq. 11Hinaspan Aaronqa hucha pampachaypaq kaq torillota apachimunqa paypaqwan familianpaqwan, hinaspa chay torillota nak'anqa. 12Chaymantataq ñawpaqeypi kaq altarmanta incienso q'apachinata hunt'a sansayoqta hoqarinqa, hinallataq huk phoqtuy q'apashaq incienso kutasqatapas, chaykunatan cortina ukhuman apaykunqa. 13Hinaspan inciensotaqa ñawpaqeypi kaq nina pataman churaykunqa kamachikuy simiyoq arca patapi kaq hucha pampachana cheqas kirpanata incienso q'osñi pakaykunanpaq, ahinapi mana wañunanpaq. 14Hinamantataq torillo yawarta hap'ispa kirpana pataman ch'allaykunqa, hinaspataq kirpanaq ñawpaqenman chay yawarta dedonwan qanchis kutita ch'allaykunqa. 15Hinaspataq orqo cabrata nak'anqa llaqtaq huchanta pampachaypaq, hinamantataq yawarninta apaykunqa cortina ukhuman, hinaspataq torilloq yawarninwan ruwasqanta hina ruwanqa, chay yawartan kirpana pataman ch'aqchuykunqa, hinallataq kirpanaq ñawpaqenmanpas. 16Chay hinatan Ch'uya Cheqastapas ch'uyanchanqa Israel runakunaq qhelli kasqankurayku, mana kasukusqankurayku, tukuy huchallikusqankumantawan. Kaqllataqmi Ñoqawan Tupana Karpatapas ch'uyanchanqa qhelli runakuna ukhupi kasqanrayku. 17Ch'uya Cheqasman Aaronqa haykuspa paypaq, familianpaq, llapa Israel runakunapaqwan hucha pampachaypaq chay yawarta haywanqa. Chaymi haykusqanmanta lloqsinankama mana pipas Ñoqawan Tupana Karpaman haykunqachu. 18Ñawpaqeypi kaq altarman lloqsimuspan chayta ch'uyanchananpaq haywanqa, hinaspan torillo yawartapas orqo cabra yawartapas hap'ispa altar waqrakunaman llusiykunqa. 19Chay altar patamanmi qanchis kutita yawarta dedonwan ch'allaykunqa, chay hinatan Israel runakunata qhelli kasqankumanta ch'uyanchaspa ñoqapaq t'aqanqa. 20Ch'uya Cheqasta, Ñoqawan Tupana Karpata, altartawan ch'uyanchasqanmantataq Aaronqa kawsashaq orqo cabrata apachimunqa. 21Hinaspan chay cabraq umanman iskaynin makinta churaykuspa chay patapi willakunqa Israel runakunaq tukuy huchallikusqanta, tukuy mana kasukusqanta, hinaspa chay cabraq umanman llapa huchankuta q'epiykachispa chaypaq kamachisqaña runawan ch'inneqman qatirparichipunqa. 22Chay cabrataq llapa mana chanin ruwasqankuta mana runaq tiyasqan hallp'aman apanqa, chay runataq ch'inneqman chay cabrata qatirparipunqa. 23Chaymantataq Aaronqa Ñoqawan Tupana Karpaman haykunqa, hinaspan Ch'uya Cheqasman haykunanpaq p'achakusqan lino p'achakunata ch'utikuspa chayman churaykunqa. 24Chaymantataq karpaq ch'uya kanchanpi bañakunqa, p'achankunawan p'achakuspataq lloqsispa ruphachina sacrificiokunata haywanqa, paypa huchantapas llaqtaq huchantapas pampachananpaq. 25Huchapaq nak'asqaq wirantataq altarpi ruphachinqa. 26Hucha apaq orqo cabrata qatirpariqqa p'achankunatan t'aqsakunqa, unuwanmi bañakunqa, hinaspañan karpa-karpaman haykunqa. 27Hucha pampachaypaq torilloq orqo cabraq yawarninta Ch'uya Cheqasman apaykusqan qhepatataq chay animalkunaq qaranta, aychanta, phusnuntawan karpa-karpa hawaman horqospa ruphachinqaku. 28Chaykunata ruphachiqqa p'achankunatan t'aqsakunqa, unuwanmi bañakunqa, chaymantañan karpa-karpaman kutiykapunqa. 29Wiñaypaqmi kayqa kamachikuy simi qankunapaq kanqa: Qanchiskaq killaq chunkakaq p'unchayninpin ayunankichis, aman ima ruwanatapas ruwankichischu, llaqtayoqpas qankuna ukhupi tiyaq wak llaqtayoqpas. 30Chay p'unchaypin qankunapaq hucha pampachaypaq haywakunqa, chaymi tukuy huchaykichismanta qayllaypi ch'uya kapunkichis. 31Samana p'unchaymi qankunapaqqa kanqa, chaypiqa ayunankichismi. Chayqa wiñaypaq kamachikuy simin. 32Taytanman qatiq sacerdote kananpaq hawispa churasqa uma sacerdoten hucha pampachaypaq haywanqa. Payqa linomanta ch'uya p'achakunawanmi p'achakuspa 33ch'uyanchanqa Ch'uyay-ch'uya Cheqastapas, Ñoqawan Tupana Karpatapas, altartapas, hinaspan sacerdotekunaq huchan llaqtaq huchan pampachaypaq sacrificiota haywanqa. 34Chaykunaqa wiñaypaq kamachikuy simin qankunapaq kanqa, Israelpa tukuy huchankunapaq watapi ch'ulla kutillata hucha pampachachiypaq, nispa. Chaymi Moisesqa, Señor Diospa kamachisqanman hina ruwarqan.


text: 1Dios sonqo runa Moisesmi manaraq wañukapushaspa Israel runakunata samincharqan: 2–Señor Diosqa Sinaí orqomantan hamurqan, Seirmantapachan k'anchamurqan, Parán orqomantapachan illamurqan, waranqa-waranqa akllasqankunan paywan hamurqan, paña ladonpitaq atiyniyoqkuna hamurqan. 3Señor Diosqa llaqtanta munakunmi, paypaq t'aqasqakunataqa waqaychanmi, paykunaqa ñawpaqenpin k'umuykukunku, kamachikusqankunatataq kasukunku. 4Ñoqa Moisesmi kamachikuykunata qorqani, herenciata hina Jacobpa mirayninpaq. 5Hinan Señor Diosqa Jesurunpi rey kapurqan, llaqta umallikuna huñukuqtin, Israel ayllukuna huñukuqtin, nispa. 6Rubenmantan nirqan: –¡Kawsachun Rubén! Ama tukukuchunchu, pisillaña wawankuna kaqtinpas, nispa. 7Judamantan nirqan: –Señor Diosníy, Judapa waqyakusqanta uyariy, ayllu-masinkunawan huñuykuy, kikinmi atiyninwan tupakun, qantaq awqankuna contra yanapaykuy, nispa. 8Levimantan nirqan: –Señor Diosníy, munayniyki tapuna Tumimpas Urimpas qan sonqo runaykipaqmi, paytan Masahpi wateqarqani paytan Meriba unupi probarqani. 9Paymi tayta-mamanmanta nirqan: –Manan hayk'aqpas rikurqanichu, nispa. Wawqenkunatan mana reqsirqanchu, kikin wawankunatapas manan reqsirqanchu, simiykikunata kasusqanrayku, rimanakusqaykita hunt'asqanrayku. 10Paykunan Jacobman chaninchayniykikunata yachachinqa, Israel runakunamanpas kamachikuyniykikunata yachachinqa. Altarniykipin ruphachina sacrificiokunata haywanqa, ñawpaqeykipin inciensota q'apachinqa. 11Señor Diosníy, kallpanta yapaykuy, llank'asqanta munakuywan chaskiykuy, awqankunaq wasanta p'akiy, cheqnikuqninkunapas manaña astawan hatarimunankupaq, nispa. 12Benjaminmantan nirqan: –Señor Diosmi payta munakun, chaywan mana ima llakiyoq kawsachun. Paymi p'unchay ch'isiyaq waqaychan, munakuyninwantaq p'istuykun, nispa. 13Josemantan nirqan: –Señor Dios hallp'anta saminchachun, allinnin hanaq pacha qarpawan, pachaq ukhunpi kashaq unuwan, 14intiq poqochisqan sumaq rurukunawan, sapa killa allinnin rurukunawan. 15Ñawpa orqonkuna allinta ruruchun, wiñay orqo qhatankuna sumaqta llanllachun. 16Allinnin rurukunawan hallp'an hunt'aykusqa kachun, rawrashaq t'ankarpi Rikhuriq chaykunata saminchachun. Tukuy chay saminchakuna Josepaq kachun, paymi wawqenkunaq qollanan kashan. 17Phiwi churiqa kallpasapa toro hinan, salqa toro hinan waqrasapa, llapa llaqtakunata waqraspa kay pachaq cantonkamaraq wikch'un. Chhaynan Efrainpa waranqa-waranqa mirayninqa, chhaynan Manasespa waranqa mirayninqa, nispa. 18Zabulonmanta Isacarmantawanmi nirqan: –Q'ochukuy, Zabulón, purinaykimanta, kusikuy, Isacar, karpaykikunamanta. 19Paykunan orqonkuman llaqtakunata waqyanqaku, chaypin chanin sacrificiokunata haywanqaku. Lamar-qochapi askha kaqkunawan qhapaqyanqaku, aqo-aqopi pakasqa qhapaq kayta hap'ikapunqaku, nispa. 20Gadmantan nirqan: –¡Saminchasqa kachun Diosqa! Paymi hallp'anta hatunyachirqan. Gadqa león hinan thallaykuspa suyashan, llawq'aykuntaq makinmanta umanmantawan. 21Payqa allinnin hallp'atan akllakurqan, paypaqmi umallipaq t'aqasqa hallp'a hina karqan. Paymi llaqtakunata llallirqan, Señor Diospa kamachisqanta hunt'aspa, Israelwan Señor Diospa chaninchayninta ruwaspa, nispa. 22Danmantan nirqan: –Danqa leonpa uñanmi, Basanmantapacha saltamun, nispa. 23Neftalimantan nirqan: –Señor Diosqa Neftalitan anchata qhawarin, hinan askha saminchayninwan hunt'aykun. Paymi qochata, qochaq urantawan hap'ikapunqa, nispa. 24Asermantan nirqan: –Aserqa wawqenkunamanta aswan saminchasqa kachun, wawqenkunaq ancha luylusqan kachun, olivos sach'ankunapas askhata ruruchun. 25Punku wisq'anankunapas fierromanta broncemantawanmi, tukuy kawsasqan p'unchaykunan kallpallantin kanqa, nispa. 26Jesurún, manan pipas Diosniyki hinaqa kanchu. Paymi hanaq pachapi manchana-atiyninpi purishan, yanapaqniykin phuyu patanta hamushan. 27Wiñay kawsaq Diosmi pakakunayki, wiñay atiyninmi p'istuykusunki. Awqaykitan ñawpaqeykimanta wikch'un, kamachirqasunkin: Paykunata wañuchiy, nispa. 28Ahinapin Israelqa mana ima llakiyoq kawsanqa, Jacobqa sapaqpin tiyanqa, trigoqpas vinoqpas askhallaña kasqanpi, manataq hanaq pacha qarpapas pisinqachu. 29Israel, kusisamiyoqmi kanki. ¿Pitaq qanman aypasunkiman? Kikin Señor Diosmi qespichirqasunki, paymi waqaychasunkipas yanapasunkipas, paymi llallinayki espadaqa. Awqaykikunaqa ñawpaqeykipin k'umuykukunqaku, qantaq paykunata sarunchakunki, nispa.


text: 1Nuwanchi Tayta Diosninchipa wawan caycanchi. Chaymi shiminta sumaj wiyacushun. Quiquin-jina cawashun. 2Washäcuj Jesús llaquipämashanchi-jina nuwanchipis llaquipänacärishun. Jishpichimänanchi-raycur wañuyman çhayar caway-bïdanta jaraptin, Tayta Diosninchipa shungunmanpis sumaj tincuran. 3Tayta Diosninchipa wawan caycar, ima juchatapis ama ruranquichu. Jucwan-jucwan ama cacunquichu. Pingaypaj imatapis ama ruranquichu. Quiquillayquipaj imatapis ama ashinquichu. 4Ama ashllicunquichu. Upa-tucullar ama imatapis rimanquichu. Pingaypaj juc rimashanta ama cutipanquichu. Manchäga Tayta Diosninchi imanuy-imanuy yanapäshushayquitapis llapanta willapay. 5Mayna tantiyacushcanqui. Jucwan-jucwan cacujcuna, juchallata aparicujcuna, quiquillanpaj imatapis ashijcuna Washäcuj Jesúspa maquinçhüpis, Tayta Diosninchipa maquinçhüpis mana cawanchu. Irinsatapis mana çhasquingachu. Quiquillanpaj imatapis ashijcuna Tayta Diosninchita mana manchapacunchu. Manchäga cay pachaçhu tarishallanman yupachicun. Chaycunallapäna wañun. 6Pipis pantachishurunquiman: Tayta Diosninchipa shiminta mana wiyacushasi mana imananchu nir. Shiminta mana wiyacujcunata Tayta Diosninchi sumaj ñacachinga. 7Jamcunatapis ñacachishurunquiman. Chaymi chay-niraj runacunapa llupinpa ama jatinquichu. 8Unay jamcunapis juchata aparicullar cawashcanqui. Cananmi ichanga Jesúspa shiminta çhasquicur, Tayta Diosninchipa wawanna caycanqui. Paypa wawan cashayqui musyacänanpaj juchata ama aparicunquichu. Manchäga Tayta Diosninchipa shungun munashallanta rurar cawanquiman. 9Tayta Diosninchipa wawancuna allillata ruran. Rasullanta riman. Cuyay-munaypaj cawan. 10Imatapis sumaj tantiyacunquiman Tayta Diosninchipa shungunman tincushallanta ruranayquipaj. 11Pipis juchata aparicuptin, ama juchacäshinquichu. Manchäga juchanta jurgapar, piñacunqui. 12Paycuna pacayllapa juchata rurashanga marca-pingaymi. 13Juchanta mana pacäshiptinchi, ima rurashallanpis llapanmi musyacanga. Ima juchantapis mana pacajcuna Washäcuj Jesústa wiyacun. 14Rimay purishannuypis tantiyacunanchipaj nin: Puñurajcuna, ricchapacuyna. Wañushcunapa çhaupinpita jataripacuyna. Washäcujmi cawachishunqui. 15Chaymi imanuy cawashayquitapis sumaj tantiyacunquiman. Upa runa-jina ama purinquichu; manchäga yarpay-sapa runa-jina. 16Allillata imaypis ruranquiman. Canan wichan runacuna juyu. 17Upa runa-jina ama cawanquichu. Manchäga Tayta Jesúspa shungun yarpashanta sumaj tantiyacunquiman. 18Maçhashcuna umanman çhayashanta imatapis riman. Shungun munashanta ruran. Pingaymanpis çhayan. Chaymi upyallaçhu ama arunquinachu. Manchäga Espíritu Santupa maquillançhu cawanquiman. 19Tucuy-niraj alabansacunata cantar shacyächinacunquiman. Tayta Diosninchita alliman çhurar llapan shunguyquiwan cantanquiman. 20Taytanchi Jesucristupa maquinçhu cawar imaman çhayarpis, cushicunquiman. Tayta Diosninchita imaypis ninquiman: Taytallau Tayta, ima allish yanapaycämanqui. 21Washäcuj Jesústa manchapacur, jucniqui-jucniquipis wiyanacur cawanquiman. 22Warmicuna Tayta Jesucristuta wiyacushan-jina majanpa shimintapis wiyacunman. 23Warmiga majanpa maquinçhu cawan. Jutucaj irmänucunapis Washäcuj Jesúspa maquinçhu cawanchi. Paymi imapitapis washämäshun. 24Jutucaj irmänucuna Washäcuj Jesúspa maquinçhu cawashan-jina warmicunapis majanpa maquinçhu cawanman. 25Jutucaj irmänucunata Washäcuj Jesús llaquishan-jina ullgucunapis majanta sumaj llaquinman. Jesús çhasquicujcunata washänan-raycur wañuytapis tarisha. 26Maquinman shuntamänanchipaj wañuymanpis çhayasha. Chaynuypis maquinçhu cawananchipaj shiminta willapämashcanchi. Yacuwan ushyacuptinchi, juchanchitapis illarachisha. 27Jutucaj irmänucunatapis maquinçhu purichinga. Paycuna cuyay-munaypaj cawapäcun. Shungun munashallanta rurapäcun. Alli ricashna cawapäcun. Ima juchaçhüpis mana cawannachu. Llutantapis mana rurannachu. 28Jutucaj irmänucunata Jesús llaquishan-jina ullgucunapis warminta llaquinman. Majanta alli ricar, quiquinpis alli ricacun. 29Pipis quiquinta mana chiquicunchu. Manchäga alli cawayta munar, micun. Imatapis ushtucun. Washäcuj Jesúspis jutucaj irmänucunata llaquipar, sumaj rican. 30Jesústa çhasquicush carna, paywan juc shungulla cawanchi. 31Tayta Diosninchipa shiminçhüpis nin: Majachacar, maman-taytanpa maquinpita runa witicunga. Majallanwanna juc shungulla cawanga. 32Shiminta liguir, Tayta Diosninchi yarpashanta achcata yaçhacunqui. Canan majachacajwan tincuchishanta sumaj tantiyacushun. Chay-jina jutucaj irmänucuna Washäcuj Jesúswan juc shungulla cawashanta tantiyacunchi. 33Chaymi runa warminta llaquinman. Warmipis majanta alli ricanman.


text: 1Kuyasqay wawqe-panillaykuna, kancharichkaq Señorninchik Jesucristopi iñiq kaspaykichikqa amayá pimanpas sayapakuychikchu. 2Ichapas huñunakusqaykichikman yaykuramunman qori anilloyoq hinaspa sumaqllaña pachayoq runa, yaykuramunmantaq pasaypaq mawka pachayoq wakcha runapas. 3Sichum qamkuna allinllataña atiendenkichik chay sumaqllaña pachayoq runata: “Hamuy, tiyaykuy kay allin sitiopi” nispa, hinaspa wakcha runatañataq niwaqchik: “Qamqa chay-chayllapi sayay otaq tiyakuy kay pampallapi” nispa. 4Chaynata ruraspaqa huk kaqnillanmanmi sayapakuchkankichik, chaynaqa mana allin piensaq juez hinañam rikurirunkichik. 5Kuyasqay wawqe-panillaykuna, uyariykuwaychikyá, kay pachapi wakchakunataqa Diosninchikmi akllarqa iñiyninkupi apu kanankupaq hinaspa kuyaqninkunaman prometesqan Diospa munaychakusqanta chaskinankupaq. 6Qamkunaqa wakchakunatam penqayman churachkankichik. ¿Manachum apukuna munasqankutaqa rurasunkichik hinaspa autoridadkunamanpas aysasunkichik? 7¿Manachum paykunaqa sutin apasqaykichik Cristopa contranpipas imaymanata rimanku? 8Cheqaptapunipas Señorninchikpa Bibliapi: “Kuyankim runamasikita kikikita hina” nispa nisqanta kasukuspaqa allintam rurachkankichik. 9Pimanpas sayapakuspam ichaqa huchallikuchkankichik, Diospa leyninta mana kasuspam culpayoq kachkankichik. 10Pipas llapallan leyta kasukuchkaspa huknin kamachikuyllapipas pantaruspaqa, llapallan leymantañam huchayoq rikurirun. 11Kikin Diosmi nirqa: “Amam hukwanqa pierdekunkichu” nispa, nirqataqmi: “Amam pitapas wañuchinkichu” nispa. Pipas mana hukwan pierdekuchkaspa runamasinta wañurachispaqa llapallan leyta mana kasukuqñam rikurirun. 12Librawaqninchik leypa nisqanman hinam Cristo juzgawasunchik, chaynaqa allintayá rimaychikpas hinaspa ruraychikpas. 13Pipas runamasin mana llakipayaqtaqa juicio punchawpim paytapas Cristo mana llakipayanqachu, runamasin llakipayaqtam ichaqa llakipayanqa. 14Wawqe-panillaykuna, pipapas iñiyninqa ¿imapaqtaq valenman allin kaqkunata mana rurachkaptinqa? ¿Yaqachum chay iñiyllanwan salvakunman? 15Ichapas wawqepas otaq panipas mana pachayoqña kanman, manataq chay punchaw mikunanpaqpas imanpas kanmanchu, 16hinaptin huk kaqnikichikñataq ninman: “Hawkalla rispayá mikumuy hinaspa qonikamuy” nispa, imapas necesitasqanta mana qoykuptinqa ¿imapaqtaq chay nisqanqa servin? 17Chaynam pipapas iniyninqa mana valenchu allin kaqkunata mana ruraptinqa. 18Ichapas huk kaqnin ninman: “Qamqa iñiyniyoqmi kanki, ñoqañataqmi allinkuna ruraq kani” nispa. ¿Imaynatataq qawachiwankiman iñikusqaykita allinkunata mana ruraspaykiqa? Ñoqam ichaqa iñisqayta qawachisqayki imapas allin rurasqaywan. 19Qanmi creenki chullalla Dios kasqanta, allinmi chayqa. Aswanqa demoniokunapas creenmi hinaspam manchakuymanta katkatatan. 20¡Mana yuyayniyoq runa! Yachayta munaptikiqa pipapas iñiyniyoq kayllanqa manam valenmanchu allin kaqkunata mana ruraptinqa. 21Abuelonchik Abrahamtapas allinkunata rurasqanraykum Diosqa mana huchayoqpaqña chaskirqa. Paymi churin Isaacta Diosman altarpi ofrecerqa. 22Qawaychikyá, Abrahamqa Diospi iñiyniyoq kaspanmi rurarqa, hinaptinmi iñiyninqa aswan allin karqa rurasqankunawan. 23Chaynatam cumplikurqa: “Diosman Abraham iñisqanraykum mana huchayoqpaqña chaskisqa karqa” nispa Bibliapa nisqan. Chaynapim Abrahamqa Diospa amistadninwan sutichasqa karqa. 24Chaynaqa qawasqaykichikpi hinapas runaqa manam iñisqallanwanchu mana huchayoqpaqña Diospa chaskisqanqa kachkan, aswanqa allinkuna rurasqankunapiwanmi. 25Rahab sutiyoq chuchumika warmim llaqtan wateqaq enemigonkunata pakaykurqa hinaspam yanapaykurqa ayqekunankupaq, chaynapim allin rurasqanwan mana huchayoqpaqña chaskisqa karqa. 26Cuerponchikpas almanchik mana kaptinqa wañusqam kachkan, chaynam iñiyninchikpas mana valenchu allinkunata mana ruraptinchikqa.


text: 1Diosníy, ninrisniykuwan uyariyku tatasniykoj siminkumanta, unay watas paykuna kawsashajtinku imastachus ruwasqasniykimanta. 2Qanqa makiykiwan wijch'orqanki mana Qampi yuyaj runasta. Waj nacionesta k'umuykucherqanki, tatasniykutataj chayman churarqanki tiyakunankupaj. 3Manamin makinkuwanchu nitaj espadankuwanchu paykunaqa jallp'ata jap'ikaporqanku. Manachayqa Qampa atiyniyki, kallpayki, chaypi kasqaykej k'anchaynin ima tatasniykuta atipayta yanaparqa, paykunata munakusqaykirayku. 4Qan Diosníy, Reyniy kanki; Jacobpa mirayninta yanaparqanki atipanankupaj. 5Qanrayku enemigosniykuta atiparqayku. Noqaykuta chejnikojkunata sutiykipi t'ustita ruwarqayku. 6Noqaqa mana armasniypichu atienekuyman, manallataj espadaywanchu wajkunata atipayman. 7Qanmin enemigosniykutaqa atipayta yanapawarqayku. Chejnikuwayku, chaykunataqa Qanmin p'enqayman churarqanki. 8Tata Dios, Qanrayku sapa p'unchay umaykuta oqhariyku, Qan Diosniykutataj wiñaypaj yupaychasqayku. 9Qanrí qhesachawayku; p'enqaypi rikhurichiwayku, manañataj soldadosniykuwampis llojsinkichu. 10Enemigosniykuwan ayqechiwayku. Chejnikuwayku, chaykunaqa suwawayku, imaykutapis munasqankuta apakapunku. 11Qanqa jaywawarqayku, wañuchinapaj ovejaspis kaykuman jina, ch'eqerachiwarqaykutaj Diospi mana creej naciones ukhuman. 12Yanqhallata aylluykitaqa venderparinki, vendespataj ni imatapis jap'inkichu. 13Runas toreyanawaykupaj jina Qan churawarqayku, muyuyniykupi kajkuna asipayanawaykupaj, p'enqaypitaj qhawachinawaykupaj. 14Diospi mana creejkunaj asipayananta ruwawarqayku. Noqaykuta rikuspa, alqochakuwayku, umankuta thalarispa. 15Sapa p'unchay k'umuykachachisqallapuni kakuni. P'enqaywan mana maymampis uyayta churayta atinichu, 16enemigoypa juchanrayku, pay qhesachawasqanrayku, jatunmanta qhapariwasqanrayku, phiñakuspa qhasimanta ch'ataykuwasqanraykutaj. 17Chay tukuy imas jamuwarqayku chaypis, mana Qanmanta qonqakorqaykuchu, nitaj tratoykita p'akerqaykuchu. 18Mana sonqosniyku Qanmanta karunchakorqachu, nitaj chakisniyku ñankunaykimanta ladoyarqachu. 19Chaywampis, Qanqa ch'in q'ara pampapi ñat'urpariwayku, wañuy llanthuwantaj qhataykuwayku. 20Qan Diosniykutachus qonqaykuman karqa, waj dioskunatatajchus yupaychaykuman karqa chayqa, 21Qanqa chayta yachawajpuni karqa, imaraykuchus Qanqa sonqoyku ukhupi pakasqa kajtapis yachankipuni. 22Qanraykutaj sapa p'unchay wañuchisqa kayku; ñak'anapaj ovejasta jina qhawawayku. 23Rijch'ariy ari; imaraykutaj puñullanki, Tata Dios? Rijch'ariy ari. Ama wiñaypajqa qhesachawaykuchu. 24Imaraykutaj uyaykita pakawayku? Imaraykutaj qonqapunki phutikuyniykumanta, chhikatapuni ñak'ariypi mat'isqa kasqaykumantari? 25Pampakama last'asqa kashayku, cuerpoykutaj pampata qharastakushan. 26Tata Dios, sayarikuy yanaparinawaykupaj. Munakuyniykipi khuyakuyniykirayku salvawayku.


text: 1Nilculmi Jesus nilatac: “Ya'am rasun üba plantaca cayá; Taytäñatacmi lulaycüca. 2Chaymi jucnin pallayní mana wayuyniyu captin'a lluy cuchülun. Ñatac wayuyniyu captinmi ichá püdapayan mas wayuy-sapa cananpälä. 3Chaynümi amcunapis shimïta uyalil ćhasquimäcunacá, püdaśhanuy allin chuyaña cayalcanqui. 4Chayurá ya'aćhu tacyaycäliy amcunaćhu ya'a caycuśhänuy. Juc pallay quiquillanpïta manamá wayunmanchu. Chay yulaćhümi caycunan. Chaynümi amcunapis ya'aćhu mana capäcul'a mana wayupäcunquimanchu. 5“Ya'ami üba plantaca cayá; amcunañatacmi pallaynïcuna. Chaymi ya'aćhu tacyaycüca, chaynütac ya'apis paywan caycupti'a sumä wayuyniyu caycun'a. Ñatac quiquillayquicuná manam imallactapis lulayta atipapäcunquimanchu. 6Chaynütacmi ya'aćhu mana caycücá chaquinanpä wicapäśha pallaycänuy cayan. Chaycuna chaquïluptinmi juntulcul nina walaśhancäćhu cañaśha can'a. 7Ñatac ya'aćhu masïsu tacyaycul, shimïtapis śhun'unćhu uywaycücätá munaśhayquitam mañacuśhayquimannuy uycuśha capäcunqui. 8Caynu sumä wayuyniquiwan maynu sumä yaćhapacünïcuna caśhayquita camalaycachipäcuśhayquipam Taytá altuman juluycuśha can'a. 9“Taytá cuyamäśhannümi amcunactapis cuyapäcuc. Cay cuyacuynïćhu-ari tacyapäcuy. 10Maynümi ya'a Taytäpa camachimäśhanta uyalicul, paypa cuyayninćhu tacyaycú, chaynümi lluy camachicuynïta uyalicul'a amcunapis cuyaynïćhu tacyaycunqui. 11“Caycunacta niycälic amcunaćhu cushicuyní caycuptin maćhaycälälinayquicama cushiculcänayquipämi. 12Caymi camachicuyní amcunapä: Ya'a cuyapäcuśhacnuy quiquiqui-pulapis cuyanaculcay. 13Sumä-sumänin cuyaycücá quiquinpa bïdanta amigunpi uycücämi. 14Amcuna camachicuynïta cäsuculcal'a amigüñam capäcunqui. 15Manañam ‘uywayní’ niyalcacchu. Uywaycá patrunnin ima lulaśhancunactapis manam yaćhanchu. Amcunactam ichá Taytá lluy nimäśhanta yaćhaycälichicña. 16Ñatac amcunachu manam ya'acta aclapämälanqui, aśhwanpa ya'ami aclapäculac mana camacaycü sumä wayupäcunayquipä. Chayurá pudirní cayalcaptiqui'a ima mañaculcäśhayquitapis Taytá uycälishunquim. 17Yapa nishayqui cay camachicuynïta: quiquiqui-pula cuyanaculcay. 18“Cay pachäćhu nunacunaca ćhïnipäcuśhuptiqui'a ya'acta puntacta ćhïnipämäśhanta yalpapäcuy. 19Sïchuśh cay pachäpä capäcuptiqui'a nunacunaca quiquintanümi cuyapäcuśhunquiman. Canan chay mana allin lulayniyücunäpi julapämuśhacpam, jinaman'a chay lulayninta manaña atichipäcuptiquim ćhïnipapäcuśhunqui. 20Chaynütac yalpapäcuy ‘Juc uyway manam patrunninpïta maslächu’ nipäcuśhacta. Chayurá ya'actapis aticaćhayalcämal'a, amcunactapis aticaćhapäcuśhunquim. Willacuynïta ćhasquiyalcämal'a amcunactapis ćhasquipäcuśhunquim. 21Lluy caynu lulapäcuśhunqui caćhamänïta mana lisil ya'a-laycum. 22Rasunpa willaycunäpä mana śhamupti'a manam pï juchachaycunan canmanchu cala. Cananmi ichá juchanpi mana ima ninan canñachu. 23Ya'acta ćhïnimäcá Taytätapis ćhïniyantacmi. 24Munaynïwan milagrucunacta paycunaćhu mana lulapti'a mana juchachäśham capäcunman. Cananmi ichá masqui cay lulaśhäcunacta licayalcalpis ćhïnipapämäśhanwan Taytätapis ćhïniyalcantac. 25Caycunawanmari lulacacun camachicuyćhu ‘Yan'alpïmi ćhïnipapäman’ nishanca. 26“Ñatac Taytäpi caćhamuná Caminaycuśhüniqui, rasuncäta camalachï Ispiritum ya'api liman'a. 27Chaynütacmi amcunapis limapäcunqui yaćhachiyta allaycuśhäpi ya'awan cayalcalñá.


text: 1Jesusman yupachicug lapan rantisha runacunas capäcuchun rantignin runata manchapacugcama, jinaman imachrüsi cäsucugcama. Chaynuy cawapäcuptin manam Diosninchipitas, ni ali willapata yachrachinganchipitas lutanta rimapäcungachu. 2Nätan rantisha runapa chay rantignin Jesusman yupachicug captinga, mas manchacuyparan cäsucunmansi imata ruray niptinsi, ishcaynin Jesusman yupachicugcama carcayarga. Chaura chaynuy chay rantignincunata servipäcunga, Diosman yupachicug runa capäcuptinmi, jinaman Diospa cuyashan capäcuptinmi. Nätan gamga niyangagcunataga yachrachinquim, jinaman chaynuylam yarpayächinqui chaynuy cawapäcunanpag. 3Nätan Munayniyog Jesucristo yachrachinganpita pisi jucnuyta yachrachigga, jinaman Dios munangannuy cawananchipag yachrachimanganchipita jucnuyta yachrachig runaga 4cayan olgotucuglam. Manam chay ali willapapitaga imatas musyanchu. Chay runaga chaynuyla rimayta munayan imapitas mana väligcunapitam. Chaymi chaycunata cäsucug runacunaga muyupäcun chriquiman, jatun shimipa imatas niyagman, ashlicugman, pipita maypitas lutanta rimacuglaman. 5Chay lutan yachrachigcunaga chaynuy plëtucular cawapäcun umancuna lutan pinsiacuglaman muyusha captinmi. Chaymi ali willapataga mana tantiapäcunchu. Nätan paycunaga “Dios munangannuymi cawayä, jinaman yachrachiy” nigtucurcayan, golgueta gänanan raygolam. 6Razonpas Diosninchi munangannuy cawayga alisca alim cayan capamanganchiwan cushisha cashaga. 7Cay pachamanga manam imatas apamushachu canchi, manatan ni aywacursi imatas apashunpishchu. 8Chaura micunanchipag micuy cayaptinga, jinaman jacucunanchipag jacu cayaptinga, cashunnar cushisha. 9Nätan waquin runaga capogniyog caytarag munarmi yaycarärin ima juchamansi juc trampamannuy. Chaura chaynuy cayta munarmi muyun gotaranuysi lutan pinsiaglaman, lutan ruraglaman. Chaynuy cawar chay runaga aywayan alisca cunchuymanmi. 10Musyanganchinuysi golgueta alisca munagcunaga, aliscam ima-ayga lutantas rurapäcun. Chaynuy cawarmi waquinga nä dëjarärin chay razoncag willapa ningannuy cawaytas. Jinarcurmi nä cawarcayan chay golguepa janan pasay mana ali, ima-aygapitas alisca laquisha. 11Nätan gamga Diosta servig runa cayarga ama chaynuy cawayta yangalas pinsiaychu. Antis caynuy caway: Alicaglata rurayar, Dios munangannuy cawayar, Jesuslaman yupachicuyar, runa-mayiquita cuyayar, ima-ayga captinsi awantayar, jinaman shumagla piwan maywansi cawayar. 12Chaura Jesusman yupachicug cayarga imanaypa ayganaypas lutancunapita amachacuyar caway, chay ali willapata mayacungaynuy. Juc puclag runachu yalinanpag imaynaypanuysi cushisha puclan chaynuy. Chaura chaynuy cawarga gamsi Dioswanmi nä cawayanqui imaycamas. Chaynuy cawanaypagmi Diosga gayarayäshunqui. Nätan gamga chay achca runacuna naupanchru quiquiquim nirayqui razoncag willapa ningannuy cawayangaytas. 13Chaura cananga ima-aygatas camanganta Cawachig Diospa naupanchrümi, jinaman Poncio Pilatopa naupanchru salvacug canganta musyachig Jesucristopa naupanchrümi, gamta niyag ruranaypag: 14Chay lapan niyangagcunata cäsucunquim mana piwansi piñapächicunaypag. Chaynuy cawanqui Munayniyog Jesucristo cutimungancamam. 15Chay cutichimunan junag ayparamuptin, Diosga yapaymi Jesusta cachramunga cay pachaman. Chayta niyag Dios caynuy captinmi: Payga cayan alisca ali Diosmi. Payga japalanmi ima-aygatas mandan. Paymi cayan lapan reycunapas lapan munayniyogcunapas mandagnin. 16Payga cayan mana wanuy yachragmi, jinaman cayansi mana pisi yaycuy atipänan achicyagchrümi. Paytaga manam pi runas ricapushachu, manatan ni ricapuytas atipanchu. Payla cachun alisca alinninpag ricashas, jinaman imaypita imaycama mandagsi. Chaynuy cachun. 17Nätan cay pachachru capogniyogcunata niy mana alitucugcama capäcunanpag. Jinaman niytag chay ima-aygancunaman mana yupachicurcänanpagsi. Chaycunaga cayan ima-aygacagsi ushacaglam. Antis yupachicurcächunga Cawayag Diosman lapan shongopa. Paymi gomanchi aypapa lapan chrasquiyanganchicunata cushisha cawananchipag. 18Chauraga Jesusman yupachicug capogniyogcuna alicagta rurapäcuchun. Nätan chay ali ruraycunata rurapäcuchun achca achcata, jinaman mana imaynagcunatas yanapapäcuchun mana michräcular. 19Chaynuy rurapäcurga, Dioswanmi cushisha imaycamas cawapäcunga jana pachachru. Chauraga manam “Dioswan cawashagchur icha manachur” nipäcunmanchu pasay. 20Timoteo, gamga yachrachinqui Dios ningalantam, nätan ama timputa pasaychu Diospa contran chay yanga rimagcunawan. Amatan cäsucunquichu “Cayga alicag yachrachiymi” nir jucnuyta yachrarcayächingantas. 21Chaynuy niyag juc ishcay runacuna “Cayga ali yachrachiymi” nir, chay razoncag willapaman yupachicuyta nä dëjasha capäcuptinmi. Quiquin Diosninchi cuyapälar ima-aygachrüsi yanapapäcushunqui. Chaynuy cachun.


text: 1Chay tiempu chay kamachikuk Herodes Jesukristuta kreyikkunata kallarirkan sufrichiysapata. 2Chay Herodeska Juanpa wawkin Santiagota ishkay filuyuk machetiwan wañuchichirkan. 3Santiago wañushkanta yachashpankuna judiyu runakuna sukaman kushikurkansapa. Chayta kawashpa Herodeska soldadukunata kacharkansapa Pedrutapish apinankunapa. Paskua fiesta ukun Pedrutaka apichichirkan. Chay fiestapi judiyu runakuna mana levadurayuk panta mikuksapa. 4Chaypina karselpi Herodeska wichkachichishpa chunka sokta soldadukunata willarkansapa chuskumanta chuskumanta diyapi tutapi kuydanankunapa. Herodeska yuyarkan chay fiesta washan tukuy runakunapa ñawpakninkunapi Pedruta wañuchichiyta. 5Chashna Pedru wichkaduta kuydaykaptinkuna Jesukristuta kreyikkunaka Tata Diosta sukaman roygarkansapa ama wañuchinankunapa. 6Suk tutallana illarkan Herodes Pedruta chay runakunapa ñawpakninkunapi wañuchik pushananpa. Chay tuta Pedruka karselpi puñuykarkan ishkay soldadukunapa chawpinpi. Chay soldadukunapi ishkay kadenawan makinmanta watadu karkan. Chaymanta ishkay soldadukunaka karselpa punkunta kuydaykarkansapa. 7Chashna Pedru puñuykaptin Tata Diospa angelnin chay karsel ukupi rikurirkan. Chaypina diyashina tukurkan. Chay angelka Pedrutaka kostillanpi takashpa rikchachishpa willarkan: —¡Utkana atarimuy! Chashna orana kadenakuna Pedrupa makinkunamanta paskakurkan. 8Chaypina angelka willarkan: —Llachapakuyna. Ushutaykitapish churakuy. Pedru llachapakuptinna angelka willarkan: —Kapaykita churakushpa katiway. 9Chaypina Pedruka angelpa washanta katishpa mana yacharkanchu deverastachu manachu chay karselmanta llukshiykan nishpa. Yuyarkan muskuyninpishina kawakuykananta. 10Chaypina Pedruka chay angelta katishpa soldadukunapa chawpinta pasarkan. Chaymanta ishkaynin punkuta kuydak soldadukunatapish pasarkansapa. Chaymanta chay karselpa fierrumanta ruradu punkunpi chayarkansapa. Chay punkuka kikinllamanta kicharinakurkan. Chashna kicharinakuptin llukshirkansapa. Chaypina suk kallita purishkankunawasha angelka Pedrutaka sapallanta sakirkan. 11Chaypira Pedruka allita entiendishpa mana puñushpa muskukuykananta rimarkan: —Kunanka allita yachani Tata Dios angelninta kachamushka kishpichichiwananpa. Payka shamushka Herodesmanta tukuy chay chikniwak judiyu runakunamanta kishpichichiwak. 12Chayta entiendishpa Juan Markospa maman Mariyapa wasinman rirkan. Chay wasipi aypa runakuna tantanakushkasapa Tata Diosta sukaman royganankunapa ama Pedruta wañuchinankunapa. 13Pedru chay wasipi chayashpa punkumanta kayakurkan. Suk shipash Roda rirkan kawak pimi punkumanta kayakuykan nishpa. 14Chaypina rimananllamanta Pedruta riksishpa sukaman kushikuyninwan mana nima punkuta kicharishpa ukuman kallparkan. Rirkan avisakuk Pedru punkupi kananta. 15Chay wasi ukupi kak runakuna mana kreyishpankuna willarkansapa: —¡Dementami kanki! Chaypina payka willarkansapa deveras chaypi Pedru kananta. Chay runakunaka mana nima kreyishpa willarkansapa: —Manami paychu. Paypa almanmi. 16Chaykamanka Pedruka punkumanta sukaman kayakuykarkan. Sukaman kayakuptin paykunaka punkuta kicharishpa Pedruta kawashpa sukaman almirarkansapa. 17Pedru makinwan señasta rurashpa upallayachirkansapa. Chaypina parlachirkansapa imashnami Tata Dios karselmanta surkushka nishpa. Chaymanta willarkansapa: —Tukuy willashkaynita Santiagota Jesukristuta kreyikmasinchikunatapish parlachiychi. Chashna willashpankuna chikan wasiman rirkan. 18Chaymanta pakariptin chay Pedruta kuydak soldadukuna manchakuywan turbachinakurkansapa. Mana yacharkansapachu imashnami Pedru llukshishka nishpa. 19Chaypina Herodeska willarkansapa maskanankunapa. Manana tariyta atipaptinkuna Herodeska wañuchichirkansapa chay kuydakuk soldadukunata Pedruta mana allita kuydashkankunarayku. Chayta rurashkanwasha Judea partimanta llukshishpa rirkan Sesarea llaktapi kawsak. 20Chay tiempu chay kamachikuk Herodes Tiro llaktapi Sidon llaktapi kawsak runakunawan piñakurkan. Chay ishkay llaktakunapi kawsak runakuna Herodespa llaktanpi mikunankunata rantiksapa. Paykunawan piñakushpa Herodeska manana munarkannachu ni pi paykunata mikunakunata rantichinankunapa. Chayrayku paykunaka munarkansapa Herodesta perdonta mañayta. Chay ishkay llaktakunapi kawsakkuna Herodespa yanapaknin Blastota roygarkansapa Herodeswan perdonachinankunapa. Chashna roygaptinkuna Blastoka almitirkansapa Herodeswan perdonachiysapata. 21Chaypina Herodeska almitirkan churashkan diyapi chay runakuna rinankunapa paywan parlak. Chay churashkan diyaka Herodeska sukaman allimata mudakushpa chay allima tiyarinanpi tiyarirkan. Chaypina chay runakunata sukaman allimata rimakushpa uyarichirkansapa. 22Chay runakunaka Herodesta kushichinayashpankuna sukaman sinchita rimashpa willarkansapa: —Kay parlachiwakninchikuna runaka manami runamasinchikunachu. Payka suk diosmi. 23Chashna chay runakuna willaptinkuna Herodeska sukaman kushikurkan. Mana nima Tata Diosta yuyashpa munarkan chay runakuna iden diostashina payta kuyanankunapa. Chayrayku chay oraslla Tata Diospa angelnin Herodestaka unkuchirkan. Kurukuna mikuptin payka wañurkan. 24Chay tiempu Jesukristuta kreyik runakuna Tata Diospa rimananta tukuy maypi yachachikurkansapa. Chayrayku ashwan aypa runakuna Jesusta kreyirkansapa. 25Chaymanta Bernabeka Saulowan Jerusalenpi ansianukunata chay apanankuna kullkita kushkankunawasha Juan Markosta pushashpa Antiokiyaman kutirkansapa.


text: 1Tsay junaglami wayipita yargurir Jesús aywargan Galilea lagüna cuchunman. 2Tsaymanmi atsca runacuna juntacargan Jesús yachatsishganta mayayta munar. Aläpa quichquipaptinmi lagüna cuchuncho caycag büquiman Jesús witsargan tsaypitana yachatsimunanpag. 3Nircurnami imamanpis tincutsiypa atsca yachatsicuyta yachatsimorgan caynog nir: “Juc runashi aywargan trïgu murog. 4Tsayshi muruta matsiptin waquin chayargan näniman. Tsaycho matsiraycagtami pishgucuna shamur upshacurcorgan. 5“Waquin cag murunashi chayargan shalaman. Tsaycho winamurpis alpa aläpa mana captin shanaywan tsaquicäcorgan. 7Waquin cag murunashi chayargan cashacuna rurinman. Cashacuna rurincho garwashtaycälar winamurshi mana wayorgantsu. 8“Waquin cag murunashi hondu alpaman chayargan. Tsaycunaga ali winamurshi ali espïjayog cargan. Waquin espïjashi wayorgan pachac (100) trïguta, waquin espïjacunashi wayorgan sogta chunca (60) trïguta y waquinnashi wayorgan quimsa chunca (30) trïguta.” 9Tsaynog yacharcatsir Jesús caynog nergan: “Nishgäta mayag cäga shumag tantyacäriy.” 10Tsaynog yachatsiptinmi discïpuluncuna Jesusta caynog nipäcorgan: “Imamanpis tincutsiypa yachatsipäcamaptiqui manami shumag tantyapäcötsu, tayta.” 11Tsaymi Jesús caynog nergan: “Gamcunataga tincutsiypa yachatsishgäcunata shumagmi tantyatsishayqui. Mana cäsucamagcunatami itsanga mana tantyatsiylapa yachatsishag. 12Tsaynog captenga mayganpis yachacuyta munagcunaga yachatsishgäcunata tantyangapagmi. Mana yachacuyta munagcunami itsanga mayarpis mana tantyangapagtsu. 13Tsaymi noga yachatsë imamanpis tincutsiypa. Tsaynogpami yachacuyta mana munagcunaga ricaycarpis mana tantyantsu y mayaycarpis mana chasquicuntsu. 14Tsaynog cananpag cashganpitami Tayta Dios nishganta profëta Isaías escribergan caynog nir: ‘Gamcuna mayaycarpis manami tantyanquitsu. Ricaycarpis manami chasquicunquitsu. 15Cay runacunapa shongun chucruyashgami caycan. Tsaymi rinrincunapis tsapacashganog caycan. Nawincunapis mana ricagnog caycan. Tsaynog carmi paycunaga imata yachatsishgätapis mana tantyacuntsu. Tsaymi mana chasquicamantsu jutsancunapita perdonashga cananpag.’ 16“Gamcunami itsanga ricashpayqui y mayashpayqui imata yachatsishgätapis tantyacurcaycanqui. 17Unay profëtacuna y Tayta Dios munashgannog cawag runacunapis reguimaytami munargan. Reguimayta munarpis cay patsaman manarag shamuptëmi mana reguimashgatsu. Tsaynogpis noga wilacushgäcunata mayayta munarpis manami mayapäcamashgatsu. Gamcunami itsanga ricarcaycämanqui y mayarcaycämanquipis. 18“Canan tantyatsishayqui murog runaman tincutsiypa yachatsishgäta. 19Trïgu muroga Tayta Diosnintsipa wilacuyninmi caycan. Chucru näninogmi waquin runacunapa shongun chucru caycan. Tsaynog chucru shongu carmi Tayta Diosnintsipa wilacuyninta mayarpis mana chasquicuntsu. Tsaymi mayashgalantapis Satanás gongaycatsin. 20“Waquin runacunapa shongonga shalanogmi caycan. Paycunaga Tayta Diosnintsipa wilacuyninta mayar cushishgami chasquicärin. 21Cushishga chasquicurpis shalacho alpa aläpa mana captin trïgu jegarcamur tsaquicäcushgannogmi paycunapis carcaycan. Tsaymi runacuna chiquiptinpis o ima nacaycho carpis cuticärin naupata cawashganmannog. 22“Waquin runacunapa shongonga casha rurincho cag alpanogmi caycan. Paycunaga Tayta Diosnintsipa wilacuyninta mayarpis más yarpachacun rïcu canalanpag y quiquin munashgannog cawanalanpagmi. Tsauraga tsaycunalapag yarpachacorga manami Tayta Diosnintsi munashgannogtsu cawarcaycan. 23“Waquin runacunapa shongonga hondu alpanogmi caycan. Paycunaga Tayta Diosnintsipa wilacuyninta cushishga chasquicur Tayta Diosnintsi munashgannogmi cawan. Tsaymi ali alpacho juc murulapita pachac (100) trïgu o sogta chunca (60) trïgu o quimsa chunca (30) trïgu wayushgannog tsay runa Tayta Diosnintsi munashgannog cawanga.” 24Juicio final junagchörag runacuna juzgashga cananpag cashganpita yachatsir Jesús caynog nergan: “Juc runashi chacraman aywargan trïguta murunanpag. 25Mururcuptinnashi chiquegnin runa tsacaypa aywarcur trïgu murushgan chacraman cebadilluta murorgan. 26Trïgu winamuptinshi cebadillupis winamorgan. 27Tsaynog winamuptinshi trïgu tirapagcuna trïgupa duëñunta caynog nergan: ‘Acraylata muruycaptiquega ¿maypitatag cebadillu winamushga, tayta?’ 28Tsaynog wilaptinshi trïgupa duëñun caynog nergan: ‘Mayganpis chiquipämagnëmi tsaytaga muruycushga.’ Tsaynog niptinshi arogcuna caynog taporgan: ‘¿Munanquicu tsay cebadilluta tirapanäta?’ 29Tsaynog niptin caynog nergan: ‘Ama tsaytaga tirapaytsu. Cebadilluta tiraparga trïgutapis luquinquipagmi. 30Jina winacutsun trïguwan cebadillu cosëchayag. Cosecharnami achogcuna acrapaylapa achongapag. Tsay acrashgan cag cebadillutanami achurcur ninaman gaycupäcongapag. Trïgutami itsanga shuntarcur pirwapäcongapag.’ ” 31Mastapis Jesús tincutsiypa yachatsir caynog nergan: “Tayta Diospa ali wilacuynenga ñäpush murunogmi caycan. 32Ñäpushpa muronga pasaypa tacshala caycarpis muruptin winamur waquin jachacunapitapis más jatunmi ricacun. Tsaymi pishgucunapis gueshwancunata rämancunacho ruran. Tsay tacshala murulapita ñäpush winarcamur räman mashtacashgannogmi Tayta Diospa ali wilacuynenga may-tsaymanpis chayaycan.” 33Nircur Jesús caynogpis nergan: “Tayta Diospa ali wilacuynenga levadüranogmi caycan. Tantata rurananpag warmi quimsa arröba harinaman levadürata winaptenga mäsa shumagmi jacan. Ichicla levadüra mäsata jacatsishgannogmi Tayta Diosnintsipa wilacuyninpis may-tsayman chayangapag.” 34Runacunata Jesús yachatsishpanmi imamanpis tincutsiypa imaypis yachatsergan. Imamanpis mana tincutsiypaga manami imaypis yachatsergantsu. 35Tsaynog yachatsergan Tayta Diosnintsipa profëtan escribishgan cumplinanpagmi. Tsay escribishganga caynogmi niycan: “Imamanpis tincutsiypami runacunata yachatsishag. Patsata camashganpita-patsa pipis mana tantyashgancunatami yachatsishag.” 36Tsaypitanami runacunata despacharcur discïpuluncunawan Jesús yaycorgan juc wayiman. Tsaychömi discïpuluncuna ruwacorgan tsay cebadillupita yachatsishganta tantyatsinanpag. 37Tsaymi Jesús caynog nergan: “Trïguta murog runaga nogami caycä. 38Tsay chacraga caycan intëru cay patsami. Tsay trïgu muroga caycan Tayta Diosnintsipa wilacuyninta chasquicog runacunami. Tsay cebadilloga caycan Satanás munashgannog cawag runacunami. 39Tsay cebadilluta murog cäga Satanasmi caycan. Cosëchaga caycan juicio finalmi. Cosëchata shuntagcunaga caycan angilcunami. 40“Cebadilluta shuntarcur ninaman gaycushgannogmi juicio final junagchöpis Satanás munashgannog cawag runacunata infiernuman gaycongapag. 41Nogami angilnëcunata cachamushag jutsa ruratsegcunata y jutsa ruragcunatapis shuntarcur infiernuman gaycunanpag. 42Tsaychömi pasaypa wagar quiruntapis uchupäcongapag. 43Tayta Diosnintsi munashgannog cawagcunami itsanga paypa naupancho car cushishga cawapäcongapag. Nishgäta mayag cäga shumag tantyacäriy.” 44Mastapis Jesús yachatsergan caynog nir: “Tayta Diospa naupanman chayanantsipag cashganga caynogmi caycan. Juc runashi chacrapa purir tarergan tsaytsica guellay pamparaycagta. Tsay guellayta tariycurshi cushicushpan yarpachacorgan: ‘¿Imatatag ruräman tsay guellay nogapa cananpag?’ nir. Tsayshi tsay guellayta cashgalanman pampaycur cushishga aywar ranticorgan lapan imaycancunatapis. Tsay guellaywannashi rantergan guellay pamparaycashgan cag chacrata. Tsaynogpashi pamparaycag guellayta jorgur rïcu ricacorgan. Tsaynoglami Tayta Diospa naupanman chayayga más cushicuypag caycan cay patsacho imaycayog cashgantsipitapis.” 45Tsaynogpis Jesús caynog nergan: “Tayta Diosnintsipa wilacuyninta chasquicog runaga öru ranteg negocianti runanogmi caycan. 46Tsay runaga más alinnin cag öruta tariycorga wayintapis chacrantapis ranticun tsay öruta rantinan cashga. Tsaynoglami Tayta Diospa naupanman chayayga más ali caycan cay patsacho imaycapitapis.” 47Tsaynogmi Jesús yapay caynog yachatsergan: “Musyashgayquinogpis lamarman redta jitarcur lapan casta pescädutami tsaripäcun. 48Nircurmi lamar cuchunman jorgupäcun tsaycho acrapäcunanpag. Tsaychömi micuna cagta canastaman winan y mana micuna cagtanami jitarin. 49Pescäduta acrashgannoglami juicio final junag lapan runacunata acrananpag Tayta Diosnintsi angilnincunata cachamonga. Tsaynogmi ali runacunata raquenga jutsa rurag runacunapita. 50Jutsa rurag runacunatami infiernuman gaycongapag. Tsaychömi fiyupa wagar quiruntapis uchupäcongapag.” 51Tsaynog yacharcatsirmi Jesús taporgan discïpuluncunata caynog nir: “¿Cay yachatsishgäcunata gamcuna tantyanquicu?” Tsaynog tapuptinmi: “Au, tantyämi, tayta” nipäcorgan. 52Tsauraga Jesús caynog nergan: “Tayta Dios munashgannog runacuna cawananpag yachatsishgäcunata tantyarga waquin runacunata gamcunapis yachatsinqui. Tsaynog yachatserga pirwapita maran cagcunata y tsayrag churashgan cagcunata jorgarcamur garagnogmi gamcunapis naupa cag yachatsicuycunata y mushog yachatsicuycunatapis yacharcaycätsinqui.” 53Tsaynog yacharcatsirmi Jesús tsaypita aywacorgan. 54Marcanman chayarnami Tayta Diosnintsipa wilacuyninta yachatsergan sinagogacho. Tsaycho yachatsiptinmi cushicushpan caynog nipäcorgan: “Tsaynog yachatsinanpäga ¿maychötag payga yachacushga? Tsaynogpis ¿imanogpatag payga milagrucunata ruran? 55¿Manacu payga carpintëro Josëpa tsurin caycan? Tsaynogpis paypa maman ¿manacu María? ¿Manacu paypa wauguincuna caycan Santiago, José, Simón y Judaspis? 56Tsaynoglami panincunatapis reguintsi. Tsaynog caycaptenga ¿maychötag yachacamushga tsayjinanpa yachaycunanpäga?” 57Tsaynog nirmi Jesús yachatsishgancunata mana chasquicärergantsu. Tsaymi Jesús nergan: “Waquin marcacunacho Diospa profëtanta chasquicäriptinpis castancuna y marca mayincunaga manami chasquicärintsu.” 58Tsaynog mana chasquicuptinmi juc ishcay milagrucunalata tsaycho rurargan.


text:
Francesco di Paola
Francesco di Paola, Francesco D'Alessio e Fuscaldo (kastilla simipi: San Francisco de Paula) sutiyuq runaqa (* 27 ñiqin pawqar waray killapi 1416 watapi watapi paqarisqa Cosenza Paola llaqtapi - † 2 ñiqin ayriway killapi 1507 watapi wañusqa Tours llaqtapi) huk kathuliku santus karqan.
2 ñiqin ayriway killapi San Francisku di Paula raymi p'unchawninmi.
Pukyumanta willaykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Francesco di Paola.


text: 1Hamuq p'unchaykunapin Señor Diospa wasin orqo aswan hatunkaray kanqa, llapa orqokunamantapas aswan alton kanqa. Chaymanmi llaqtakuna qhochurikamunqaku, 2askha suyukunan pusarinakamunqaku: Hakuchis, Señor Diospa orqonman seqasun, Jacobpa Diosnin yupaychana wasiman wichasun. Paymi ñanninkunata reqsichiwasun, chay ñanninkunatataq purisun, nispa. Sionmantan Señor Diospa kamachikuyninqa lloqsimunqa, Jerusalenmantan Señor Diosqa rimamunqa. 3Señor Diosmi askha llaqtakunaq ch'aqwayninta kuskachanqa, karukaman atiyniyoq suyukunaq churanakuyninta chaninchanqa. Espadankumantan yapuna rejakunata ruwakapunqaku, lanzankumantapas ichhunakunatan ruwakapunqaku. Manan mayqen suyupas huk suyuwan maqanakunqañachu, manan awqa-tinkuypaqpas wakichikunqakuñachu. 4Sapanka runan tiyaykunqa uvas yuran k'uchupipas higos sach'an k'uchupipas, manataqmi pipas manchachiqninku kanqañachu, Tukuy-atiyniyoq Señor Diosmi chay hinata nin. 5Wak llaqtakunaqa diosninkutan kasunku yupaychanku, ñoqanchismi ichaqa Diosninchis Señor Diosta wiñay-wiñaypaq kasusunpas yupaychasunpas. 6Señor Diosmi nin: Chay p'unchaypin ovejaykunata huñuykamusaq, k'irisqaykunatapas wist'ukunatapas pantapuqkunatapas. 7Chay wist'ukunawanmi wakmanta llaqtata paqarichisaq, pantapuqkunatapas atiyniyoq hatun suyumanmi tukuchisaq. Ñoqa Señor Diosmi Sión orqopi llaqtayta kamachisaq, chay p'unchaymanta wiñay-wiñaykama. 8Qanmi, Jerusalén, uywa qhawana torre kanki, Sión llaqtapi pukara kanki. Qanmi suyupi wakmanta hatun llaqta kapunki, Israel suyuntinpi wakmanta kamachikuq kapunki, nispa. 9Kunanri, ¿imanaqtintaq qaparinki? ¿Manachu reyniyki kan? Icha, ¿yuyaychaqniykikunachu wañupun? ¿Wachakuq warmiq nanayninchu hap'isunki? 10Sión llaqtaq ususin, wachakushaq warmi hina nanaymanta q'ewikachakuspa qapariy. Kunanqa llaqtamantan lloqsinki, hinaspan ch'usaq pampapi karpakunki, Babiloniakaman chayanki, chaypin qespichisqa kanki, chaypin Señor Diosqa awqaykikunamanta qespichisunki. 11Kunanmi askha suyukuna awqayki huñukuspa ninku: ¡Jerusalenta sarunchasunchis! ¡Sionta thunispa q'ochukusunchis! nispa. 12Ichaqa chay suyukunaqa manan Señor Diospa yuyaykusqankunata yachankuchu, manataq imachus ruwanantapas entiendenkuchu, paymi chaykunata erapi phichakunata hina huñuykun. 13Sión llaqtaq ususin, ¡sayariy! ¡Chaykunata saruy! Señor Diosmi nisunki: Ñoqan qosqayki fierro waqrayoq bronce phapatuyoq toroq kallpanta, hinan askha llaqtakunata ñut'urqarinki, paykunaq llat'anasqankutan ñoqa Señor Diosman qowanki, qhapaq kayninkutapas ñoqa kay pachantin Señor Diospaqmi t'aqapuwanki, nispa.


text: 1Tayta Teo'filo, punta iskribishushay libruypimi nishuray Jesu's imata rurashanpaq, yach'achikushanpaq ima, qallarishan diyamanta-pacha, 2syiluman rishankaman. Manaraq syiluman riyarqami, Santu Ispiritunlawan yach'achiran, tukuy akrashan apustulninkunataqa, imatami ruranqallapa nirmapis. 3Chaymantaqami, wanusha karmapis kawsamurqa rikariran apustulninkunapa naypanman. Chaqa, chaynumi paykunataqa intrachiran "Chiqapta kawsayan" nir. Chaymi, kwarinta diyakunata pullanllapa kar, yach'achiyaran Taytanchik Dyuspa mantakuyninpaq. 4Apustulninkunawan pulla karllaraqmi, Jesusqa allita willaran, kaynu nir: --Amaraqmi maytapis rinkillapachu Jerusale'n pwiblumantaqa. Ashwan yarayllapa Taytay tukuy chay arnishushanllapata kumplishunanllapakaman. Manachu nishurayllapa Santu Ispiritunwan shutichishuyanqallapa nir. 5Chiqaptamiri Shutichikuq Juanqa yakulawan shutichikuran. Nataq allaqkamanqa Santu Ispirituwanna shutikunkillapa. 6Chaynu nitin Jesuswan pulla kaqkunaqa kaynu nir, tapuranllapa: --Taytituy, ¿qamchu, chay romano runakuna mantamananllapamantaqa washar, kay Israel pwiblumanta kaqkunataqa kananlla mantamanaykillapapaq kanki? nir. 7Chaymi Jesusqa niran: --Manami qamkunaqa yach'anaykillapapaq allinchu, maydiyami, ima urasmi Tayta Dyus imata rurayanqa nirmapis. Chaytaqami payla yach'an, tukuypa amun kar, maydiyami, ima urasmi imata rurayanqa nirmapis. 8Chaynu katinmapis, Taytanchik Dyuspa Santu Ispiritunmi qamkunaman shamutin, paypa pudirninwanna kankillapa. Chaymantanami rinkillapa nuqapaq yach'achikuq kay Jerusale'n pwiblupi, tukuy Judeapa pwiblunkunapi, Samariapa pwiblunkunapi, chaynulla tukuy pacha intiruta ima. 9Chaynu nirmi, tukuy chaypi kaqkuna rikayatin, Jesusqa apakaq qallariran syiluman. Chaymantaqa unaqpina katin, puktay rikarimur limpu pampatin, mana rikaranllapanachu. 10Chaymanta chay runakuna, syiluman iqaqta rikakuyatinllapaqa, ishkay runakuna yuraq mudanayjun rikariran paykunamanqa. 11Chaymi niranllapa: --Galilea pwiblumanta runakuna, ¿imapaqtaq qamkunaqa chapakuyankillapa syilumanqa? Jesu's, qamkunawan karan chayqami rishana syiluman. Chaymantaqami imanutaq qamkuna rikayatkillapa riran, chaynulla qashan shamunqa maydiyaqa. 12Olivos shutiq sirkamanta-pachami apustulkunaqa tikrakaranllapa Jerusale'n pwiblukaman, shipcha kashanrayku. Chaqa samana diyapiqami chaynulata purinanllapapaq karan. 13Chaynu Jerusalenman ch'arllapaqa, chay samashanllapa wasipa mas unaq altuman iqaranllapa. Paykunaqami kaykuna karanllapa: Pedro, Juan, Santiago, Andre's, Felipe, Toma's, Bartolome', Mateo, Alfeupa wamran Santiago, Simo'n (paymi Celote shutiranpis), chaynulla Santiagupa uknin Judas ima. 14Paykunaqami tukuyninllapa waran waran Jesuspa ukninkunawan, maman Mariawan, wakin warmikunawan ima tantakaqllapa Dyusman pulla mañakunanllapapaq. 15Chay diyakunapimi syintu binti (120) yupay kriyiqkunaqa tantakaranllapa. Chaymi Pedruqa ch'aypinllapapi shar, kaynu nir rimaq ch'urakaran: 16- 17"Ukniykuna, Davidmi Santu Ispiritu yanapatin iskribiran Judaspaq. Chaymi tukuy iskribishanqa kumplikaranna. Chaqa Judasqami nuqanchikkunapa ukninchikllapa kar, imata rurashallapapis ruraq. Piru chaynu karmapis Jesuspa kuntrankunata apatin, ayparanllapa. 18Chaynu Jesusta kuntrankunaman qukur mana allinta rurashanpaqqami pagraranllapa. Chaymi chay qillaywanqa rir uk pachata rantiran. Chaymantami umap ratar pach'yatin, limpu chunchulinmapis qutukamutin wanuran. 19Chayta Jerusale'n pwiblupi taqkuna yach'armi, chay pachataqa 'Ace'ldama' shutichiranllapa. Rimayninllapapi-shuypaqa munan niyta 'Yawar Pacha' nir. 20Chaqa Judaspaq David, Salmos librupi iskribishanqami chiqapta kumplikaran. Chaqa niqmi: 'Wasinqami chunllaq lugarpaq tikrakanqa. Chaymi manana mayqanpis chaypiqa tanqanachu' nir. Chaynullami niqpis: 'Uknami paypa lugarninqa kanqa' nir. 21"Chayraykumi, allin kanqa tukuy kriyiqkunamanta, uk runata akrasha yanapamanallapapaq. Chaqa kay nuqanchikkunapimi kanllapa Amitunchik Jesucristo nuqanchikkunawan katin, maydiyapis pullanchikllapa kasha kaqkunaqa. 22Paykunaqami Shutichikuq Juan, Jesusta shutichishanmanta-pacha, syiluman rinankaman, pullanchikllapa kasha. Chaymi paykunamanta uknin allin kanqa, pullanchikllapana kar intrachikunanpaq, Jesusqami wanushanmantaqa kawsamuran nir ima". 23Chaynu nirqami ishkay runakunata akraranllapa: Ukninqami shutiq Jose'. Paytami niqllapapis: Barsaba's, Justo ima nir. Nataq, uk-shuypaqa Mati'as karan. 24Chaymantami Dyusman kaynu nir mañakuranllapa: "Taytituy, qammi tukuypa yarpuyninta yach'anki. Chaymi rikachimayllapa, kay ishkaykunamantaqa mayqannintataq akrashayki. 25Chaynuqami payna chay Judas uchanrayku chinqaran chaypa lugarninqa apustul kananpaqqa. Chaqa Judasqami rishana maymanch'i rinanpaq karan chaymanqa" nir. 26Chaynu nir mañakutinllapami swirtikunaqa Matiaspaq ishkiran. Chaymi chaymanta-pachaqa chay unsi apustulkuna, Matiaswan tantakarqa dusina qashan karanllapa.


text: 1Tata Diosqa Moisesmanwan, Aaronmanwan kay jinata parlarqa: 2Israelitasman niychej: Kay pachapi tukuy uywas kaj chhikamanta mikhuyta atinkichej 3kutipakoj animalesta, chaki sillun iskay palqasniyojta. 4Kutipakojkunamanta, chayrí chaki sillusnimpis palqasniyojkunamanta ama mikhunkichejchu kaykunata: Camelloqa kutipakun, manataj chaki sillusnin palqasniyojchu. Chayqa mana llimphupaj qhawasqa uywa. 5Qowipis kutipakun, chaywampis chaki sillusnenqa mana iskayman palqasqachu. Chayrayku chayqa mana llimphupaj qhawasqa uywa. 6Castilla qowi jina liebre kutipakun, chaywampis chaki sillusnenqa mana iskayman palqasqachu. Chayrayku chayqa mana llimphupaj qhawasqa uywa. 7Khucheqa iskayman palqasqa chaki sillusniyoj, chaywampis mana kutipakunchu. Chayrayku chayqa mana llimphupaj qhawasqa uywa. 8Chay uywaspa aychasninkuta ama mikhunkichejchu, ni wañojtimpis llujchillankichejpischu. Chay aychaqa mana llimphupaj qhawasqa kanqa. 9Yakupi kawsajkunamanta mikhuyta atinkichej kaykunata: Mama qochapi kajkunata, mayuspi kajkunatapis, mayqenkunachus aletasniyoj, escamasniyoj kanku, chaykunata. 10Mana aletasniyoj, nitaj escamasniyoj kajkunaqa mana llimphupaj qhawasqa kanku, mama qochapi kajkunapis, mayuspi kajkunapis, jinallataj jatuchajpis, juch'uychajpis kachunku. 11Chay aychasta ama mikhunkichejchu; millaypaj qhawankichej, ni wañojtimpis llujchillankichejpischu. 12Yakupi tukuy kajkunamanta mana aletasniyoj, nitaj escamasniyoj kajkunaqa millaypaj qhawasqa kanqanku. 13Lijrasniyoj phawaykachajkunamanta ama mikhunkichejchu, manachayqa millaypaj qhawankichej kaykunata: Ankasta, tullu p'aki ankasta, yaku ankasta, 14suwintusta, imaymana laya mamanista, 15imaymana laya qharqañasta, 16surista, ch'useqasta, gaviotasta, imaymana laya wallpa suwasta, 17jukusta, cormoranista, ibiskunata, 18jatun kunkayoj pilista, jatun chhuruyoj yaku pilista, suweq'arasta, 19pariwanasta, imaymana laya garzasta, abubilla nisqa p'isqosta, chiñista ima. 20Pampapi purej lijrayoj tukuy laya purej khurusta millaypaj qhawankichej. 21Chaywampis mikhuyta atinkichej tawa chakisniyoj lijrasniyoj phinkiykachajkunata. 22Chaykunamantaqa mikhuyta atinkichej kaykunata: Tukuy laya langostasta, siripitasta, t'intista ima. 23Chaymantaqa tukuy waj phawaykachaj pampapi purej khurustapis millaypaj qhawankichej. 24Chay wañusqa animalesta llankhaspa, ch'ichipaj qhawasqa kankichej ch'isiyaykuykama. 25Pillapis chay wañusqa khurusta oqharejqa p'achasninta t'ajsakonqa, ch'isiyaykuykamataj ch'ichipaj qhawasqa kanqa. 26Mayqen animaleschus chaki sillusnin mana iskayman palqasniyoj kanqa chayqa, chayrí manachus kutipakoj kanqa chaypis, chay animalesta qhawankichej ch'ichi animalespaj. Pichus chaykunata llankhajqa ch'ichipaj qhawasqa kanqa. 27Tawa chakiyoj ima animalllapis chaki plantasninkuwan purejkuna animalesta qhawankichej ch'ichipaj. Chantá pillapis chay wañusqa animalta llankhajqa ch'isiyaykuykama ch'ichipaj qhawasqa kanqa. 28Kikillantaj pillapis chay wañusqa animalta oqharejqa p'achasninta t'ajsakonqa, ch'isiyaykuykamataj ch'ichipaj qhawasqa kanqa. Qankunaqa chay animalesta ch'ichipaj qhawanaykichej tiyan. 29Pampata qhatatakuspa purej animalesmanta qankunaqa ch'ichipaj qhawanaykichej tiyan kaykunata: Q'ara chupata, juk'uchata, tukuy laya katarista, 30salamandras nisqa ararankhasta, caimanesta, yaku ararankhasta, jallp'a ararankhasta, camaleones nisqata ima. 31Tukuy animalesmantaqa chaykunata ch'ichipaj qhawankichej. Pillapis chay wañusqa animalesta llankharejqa ch'isiyaykuykama ch'ichipaj qhawasqa kanqa. 32Jinallataj imamanchus chay wañusqa animal urmaykonqa, chaypis ch'ichillapajtaj qhawasqa kanqa. Tukuy ima maderamanta kaj, p'achas, qaras, costales, llank'anapaj herramientaspis yakuman churasqa kanqanku, ch'ichipajtaj qhawasqa kanqanku ch'isiyaykuykama; chaymanta llimphuman tukonqanku. 33Sichus ima t'uru mankaman urmaykunman mayqen wañusqa animalpis chayqa, chay manka ukhupi kajqa ch'ichipaj qhawasqa kanqa; chay mankataqa p'akinkichej. 34Sichus ima mikhunaman chay mankamanta yaku jich'aykukunman chayqa, ch'ichipaj qhawasqa kanqa, jinallataj chay mankapi kaj yakupis ch'ichipaj qhawasqa kanqa. 35Sichus imasmampis chay wañusqas urmaykonqanku chayqa, ch'ichipaj qhawasqa kanqanku. Hornopis kachun, q'onchapis kachun, thuñisqa kanqa. Chaykunaqa ch'ichipaj qhawasqa kanku. Chayrayku qankunaqa chaykunata ch'ichipaj qhawankichej. 36Chaywampis yaku juturi, yaku qocha imaqa llimphullapajpuni qhawasqa kanqa. Pichus chay wañusqa animalta llankhajlla ch'ichipaj qhawasqa kanqa. 37Sichus chay wañusqa animalqa tarpuna mujusman urmaykunman chayqa, chay mujoqa llimphullapaj qhawasqa kanqa. 38Sichus chay muju joq'o kashajtin, chay wañusqa urmaykunman chayqa, chay mujoqa ch'ichipaj qhawasqa kanqa. 39Sichus mikhunaykichejpaj kaj uywa wañunman chayqa, chayta pipis llankhajqa ch'isiyaykuykama ch'ichipaj qhawasqa kanqa. 40Pichus chay wañusqa animalpa aychanta mikhojqa p'achasninta t'ajsakonqa, ch'isiyaykuykamataj ch'ichipaj qhawasqa kanqa. Pichus chay wañusqa animalta aysarejpis p'achasninta t'ajsakonqa, ch'isiyaykuykamataj ch'ichipaj qhawasqa kanqa. 41Amapuni mikhunkichejchu kay jallp'a patapi qhatatakuspa purejkuna animalesta; chaykunaqa millaypaj qhawasqa kanqanku. 42Chay tukuy animales jallp'a patapi qhatatakuspa purejkunata amapuni mikhunkichejchu, wijsanwan qhatatakojpis, tawa chakiyojpis, chayrí ashkha chakisniyojpis kachun. Chaykunaqa millaypaj qhawasqa kanqanku. 43Chayrayku qankunaqa amapuni chay animaleswan millayta ch'ichichakuychejchu, 44imaraykuchus Noqaqa Señorniykichej Tata Dios kani. Chayrayku qankunaqa juchamanta t'aqakuspa Noqapaj kawsakuychej; juchamanta t'aqasqa santos kaychej, imaraykuchus Noqaqa may santomin kani. Qankunaqa amapuni ni ima qhatatakuspa purej animaleswan ch'ichichakunkichejchu. 45Noqaqa Tata Dios kani, pichus Egiptomanta orqhomorqaykichej Diosniykichej kanaypaj, chay. Chayrayku qankunaqa juchamanta t'aqasqa may santopuni kanaykichej tiyan, imaraykuchus Noqaqa may santomin kani. 46Chay kamachisqasqa kanku animalesmanta, lijrayojkunamanta, yakupi tukuy kawsajkunamanta, jallp'a patapi qhatatakuspa purej animalesmantawan. 47Chay jinamanta reparankichej ch'ichi kajta, llimphu kajtapis, ima animalestachus mikhunamanta, mana mikhunamantapis.


text: 1Cananga nishag gamcunachru mandagcunatam ningänuy rurapäcunanpag. Nogasi cayä paycunanuy mandagmi. Nätan nogaga ñawïwanmi Cristo ima-aygatas cunchunganta ricarä. Chaymi gamcunanuy nogas alisca cushicushag Jesucristo cutimuptin. 2Mandagcuna, gamcuna ricapäcuy Diosman yupachicug-mayiquicunata juc uysha michignuy. Ama ricapäcuychu golgue raygolaga u guellanarcayarga. Antis rurapäcuy Diosninchi munangannuy cushisha. 3Gamcuna ama ricapäcuychu lutan munayniyog runa yupayga, antis ali ruragcama capäcuy paycunas gamcunata rircärir alita rurapäcunanpag. 4Chaynuy alita rurarga mas alinnincag Michig aywamuptin, “Gamcunas alisca ali” nisham capäcunqui imaycamas. 5Chaynuytag gamcunas mözucuna, jipashcuna, cäsucurcay gamcunachru mandagniquicunata, jinaman jucniquis jucniquis cäsunacurcay mana alitucular. Chaypitaga isquirbishachrüsi cay niyanmi: “Alitucur mana cäsucugcunata Diosga manam yanapanchu. Antis manchapäcuypa cäsucugcunatam Diosga cuyapälar yanapan” niyanmi. 6Chauragar cäsucurcay alisca Munayniyog Diosninchipa naupanchru, nä üra chrämuptin pay alisca alipag ricapäcushunaypag. 7Ima-aygata munarsi ama laquirapäcuychu. Antis Diospa maquinman chrurapäcuy. Payga ñawilanchrümi carcayächishunqui. 8Gamcuna capäcuy mayag mayagla, jinaman shumag tantiarcur alita rurapäcuy. Chay chregnishugniquicuna Asyagga puriyan muyurigniquicunapam micanaypita gaparag leonnuysi juchäman ishquichipäcushunaypag. 9Chay Asyagpitaga Diosninchiman yupachicuyälar shayapacurcay. Gamcunanuymi mayag chayagchrüsi cay pachachru Jesusman yupachicug-mayiquicunas cunchurcayan. 10Chauraga ima-aygachrüsi cuyapälar yanapäcug Diosga, acrarcayäshunqui Jesucristowan capäcungaypagmi, alisca alipag ricasha imaycamas capäcunaypagmi. Chaura payga mana alä unay cunchuglatam aliman muyuchipäcushunqui, shayapacarcayächishunqui, calpanchächipäcushunqui, jinaman chaynuy alilata cachipäcushunqui. 11Payla munayniyogpag ricasha cachun imaypita imaycamas. Chaynuy cachun. 12Nogaga Jesusman ali yupachicug Silvanowanmi cay ichic cartalata isquirbichicurä gamcunaman apachimunäpag. Caychru piñaparcayag ali cawapäcunaypagmi, jinaman willaparcayag cuyapäcug Diospa ali willapan razoncag cangantam, gamcuna chay ningänuy cawapäcunaypag. 13Babiloniachru Jesusman yupachicug gotucagcunam salüduta aparcayächimushunqui. Paycunatas gamcunatanuymi Tayta Diosga acrasha. Chaynuytan churïnuy cayag Marcossi salüduta aparcayächimushunqui. 14Gamcunas saludänacurcay jucniquis jucniquis, cuyanacur lapan shongoypacama. Jesucristoman yupachicugcuna ali cawapäcuy. Chaynuy cachun.


text: 1Mosoq takita Señor Diosman takiychis, llapa kay pachapi tiyaqkuna, Señor Diosman takiychis. 2Señor Diosman takiychis, payta saminchaychis, qespichiwasqanchista sapa p'unchay willaychis. 3Qhapaq-atiyninta tukuy runakunaman willaychis, musphana ruwasqankunata llapa llaqtakunaman willaychis. 4Hatunmi Señor Diosqa, yupaychana hinapunin, llapan dioskunamantapas aswan manchanan. 5Llaqtakunaq llapan diosninqa idolon, Señor Diosmi ichaqa hanaq pachata kamaq. 6Paytaqa lliphlli-kaywan qhapaq-atiywanmi muyuykun, wasintaqa atiywan lliphlli-kaywanmi hunt'aykun. 7Llapa suyu ayllukuna, Señor Diosta niychis: ¡Qanmi qhapaq-atiyniyoqqa, lliphlli-kayniyoqqa kanki! 8¡Sutiykiqa Ancha Hatunmi! nispa. Ofrendakunata apamuychis, Dios yupaychana wasi patioman haykumuychis. 9Kay pachapi llapallan tiyaqkuna, ch'uya p'achantin Señor Diosman qonqoriykukuychis, paypa qayllanpi khatatataychis. 10Mana iñiyniyoq suyukunata niychis: ¡Señor Diosmi kamachikushan! nispa. Teqsimuyuqa allin takyachisqan, manataqmi kuyurinqachu. Señor Diosmi llaqtakunata chaninchaspa kamachinqa. 11¡Hanaq pacha kusikuchun, kay pacha q'ochukuchun! ¡Lamar-qocha qaparichun, llapan chaypi kaqkunapas! 12¡Campokuna kusikuchun, llapan chaypi kaqkunapas! Sach'a-sach'api mallkikunapas kusikuymanta takichun. 13Señor Diospa ñawpaqenpi kusikuymanta takichun, Señor Diosmi hamushan kay pachata kamachinanpaq, paymi runakunata chanin-kaywan kamachinqa, llaqtakunatapas cheqaq-kaywan kamachinqa.


text: 1Cheqaqtapuni Diosniykichis Señor Diosta kasukunkichis, hinataq kunan kamachisqay tukuy kamachikuyninkunatapas hunt'ankichis chayqa, Señor Diosqa tukuy kay pachapi kaq suyukunaq qollanantan churasunkichis. 2Hinallataq Diosniykichis Señor Diosta kasukuqtiykichisqa, tukuy kay saminchakunata chaskinkichis. 3Señor Diosmi saminchasunkichis llaqtapipas campopipas. 4Señor Diosmi saminchasunkichis askha wawakunawan, cosechakunawan, wakaykichispa ovejaykichispa tukuy uywaykichispa uñankunawan ima. 5Señor Diosmi saminchanqa ruru pallasqa canastaykichista, masa chapunaykichistapas. 6Señor Diosmi saminchasunkichis tukuy ima ruwasqaykichispi purisqaykichispipas. 7Señor Diosmi awqaykichiskuna phawaykusuqtiykichis atipachisunkichis, paykunan contraykichispi hamunqa huk ñanninta, ayqenqakutaqmi tukuy ñanninta. 8Diosniykichis Señor Diosmi saminchanqa taqeykichista, tukuy llank'asqaykichistapas, paymi qosunkichis chay suyupi saminchasunkichis. 9Diosniykichis Señor Diospa kamachikuynintataq hunt'ankichis, munaynintataq ruwankichispas chayqa, paypaq t'aqasqa llaqtantan ruwasunkichis, prometesqasuykichisman hina. 10Chaymi kay pachapi llapan suyukuna yachanqaku Señor Diospa llaqtan kasqaykichista, hinan manchakusunkichis. 11Señor Diosmi anchatapuni allinyachisunkichis ñawpa taytaykichisman qonasuykichispaq prometesqan suyupi, paymi qosunkichis askha wawakunata, uywaykichispa askha uñankunata, askha cosechata ima. 12Qhapaq kayninta kicharispa, hanaq pachamanta hallp'aykichisman qarpanta kachaykamunqa, tiemponpitaq parata chayachimunqa, tukuy llank'asqaykichistataq saminchanqa. Chaymi askha suyukunaman manunkichis, qankunataq ichaqa mana pimantapas manukunkichischu. 13Diosniykichis Señor Diospa kamachikuyninkunata makilla uyarinkichis hinaspa hunt'ankichis kunan kamachisqayman hina chayqa, Señor Diosqa ñawpaqllapipuni churasunkichis manataq qhepapichu, llapa suyukunaq qollanantaq kankichis manataq kamachichu. 14Amataq kunan kamachisqay simikunamanta pañamanpas lloq'emanpas t'aqakunkichischu wak dioskunata servinaykichispaq. 15Diosniykichis Señor Diosta mana kasuspaykichis, kunan kamachisqay tukuy kamachikuykunata unanchaykunatapas mana hunt'ankichischu chayqa, tukuy kay ñakaykunan chayamusunkichis: 16Señor Diosmi ñakasunkichis llaqtapipas campopipas. 17Señor Diosmi ñakanqa ruru pallasqa canastaykichista masa chapunaykichistapas. 18Señor Diosmi ñakasunkichis, chaymi pisi wawayoq pisi cosechayoq kankichis, hinallataq wakaykichispas ovejaykichispas pisi uñayoq kanqa. 19Señor Diosmi ñakasunkichis tukuy llank'asqaykichispi purisqaykichispipas. 20Señor Diosmi tukuy llank'ayniykichiskunapi ñakasunkichis, hinan llakisqataq musphasqataq kankichis, qonqaylla hukpaqkama wañuchisqa kanaykichiskama, mana chaninta ruwaspaykichis Señor Diosta saqerparisqaykichis hawa. 21Señor Diosmi millay onqoywan onqochisunkichis hap'ikapunkichis chay suyupi lliw wañunaykichiskama. 22Hinallataq tisis onqoywan, fiebrewan, punkillikuywan, hump'i onqoywan onqochisunkichis, chakraykichistapas ch'akichipunqa, kachamunqataq ruphashaq wayrata polvillotawan, hinan qankuna wañunkichis. 23Manan chhikantapas para chayanqachu, hallp'aykichispas manataqmi rurunqachu. 24Señor Diosqa paraq rantinpin t'uyurmita, aqota hanaq pachamanta qankunaman chayachimunqa lliw wañunaykichiskama. 25Señor Diosmi awqaykichiskunawan atipachisunkichis, awqaykichis contran huk ñanninta rinkichis, paykunamantataq ayqenkichis tukuy ñanninta, chaymi kay pachapi llapa suyukunapas qankunata rikuspa llaksakunqaku. 26Wañuqtiykichispas salqa animalkunan phalaq animalkunan ayaykichista mikhunqa, manataq pipas hark'akunqachu. 27Señor Diosmi Egipto onqoywan, ch'upuwan, khiki onqoywan, seqsi onqoywan ima onqochisunkichis, manataq chay onqoykunamanta qhaliyankichischu. 28Hinallataq Señor Diosqa waq'ayachisunkichis, ñawsayachisunkichis, yuyayniykichistapas chinkachisunkichis, 29chaymi sut'i p'unchaypi ñawsa hina llankhupakunkichis, tukuy imapipas manataq allinchu kasunkichis. Sarunchasqataq suwasqallataq kashankichispas, manataq pipas qespichisunkichischu. 30Casarakunaykichispaq rimaykukusqaykichis warmiwanpas wak qharin puñunqa. Wasitan ruwakunkichis, manataq chaypi tiyankichischu. Uvas chakratan plantankichis, manataq rurunta mikhunkichischu. 31Toroykichistapas qhawashaqtiykichismi nak'anqaku, manataq aychanta mikhunkichischu. Asnoykichistapas ñawpaqeykichismantan qatirikunqaku, manataq kutichipusunkichisñachu. Ovejaykichiskunatapas awqaykichiskunan qatirikunqaku, manataq pipas hark'aykukusunkichischu. 32Rikushaqtiykichismi churiykichispas ususiykichispas wak llaqtayoq runakunaman hap'ichisqa kanqaku, qankunataq wawaykichista rikuykuypipuni kankichis, ichaqa manan imanaytapas atinkichischu. 33Chakraykichismanta cosechaykichistapas llank'asqaykichis tukuy rurukunatapas mana reqsisqaykichis llaqta runakunan mikhunqaku. Qankunataq sarunchasqa muchuchisqa tukuy tiempo kankichis. 34Chaymi tukuy chaykunata rikuspaykichis waq'ayankichis. 35Señor Diosmi onqochisunkichis ch'upuwan moqoykichispi phakaykichispi, chay onqoytaq chaki pampaykichismanta uma mukukuykichiskama tukusunkichis, manataq qhaliyankichischu. 36Señor Diosmi apachisunkichis qankunatapas akllakunkichis chay reytapas qankunaqpas ñawpa taytaykichispapas mana rikusqaykichis suyuman. Chaypin rumimanta k'ullumanta ruwasqa wak dioskunata yupaychankichis. 37Señor Dios apachisunkichis chay suyukunapin llapa runakuna qankunamanta musphanqaku, rimaytan q'oñirichinqaku, asipayasunkichistaqmi. 38Askha muhuta chakraykichisman tarpunkichis, pisillatataq cosechankichis, langostaq mikhusqan hawa. 39Uvas chakratan plantankichis llank'ankichistaq, ichaqa manan uvasta pallankichischu, manataq vinotapas ukyankichischu, kurukuna lliwta tukupusqanrayku. 40Llapa suyuntinpin olivos sach'aykichis kanqa, ichaqa rurukuna pampaman urmaqtinmi mana aceite kanqachu sumaqchakunallaykichispaqpas. 41Churiykichiskunapas ususiykichiskunapas kanqan, ichaqa manan qankunawanchu tiyanqa, aswanpas wak suyukunamanmi preso apasqa kanqaku. 42Tukuy sach'aykichiskunatapas chakra ruruykichistapas langostakunan mikhurqapunqaku. 43Qankunawan tiyaq wak llaqtayoqkunan qankunamantaqa aswanta qhapaqyanqaku, qankunataq ichaqa aswan-aswanta wakchayapunkichis. 44Chay wak llaqtayoqkunan mañasunkichis, qankunaqtaq mana imapas paykunaman mañanaykichispaq kanqachu. Paykunan qollana kanqaku, qankunataq kamachi kankichis. 45Chay hina ñakasqan qankuna kankichis, chaymi chay ñakaykuna taripasunkichis hinan wañuchisunkichis, Diosniykichis Señor Diosta mana uyarispa kamachikuyninkunatapas unanchayninkunatapas mana kasukusqaykichis hawa. 46Tukuy chaykunan wiñaypaq sut'inchanqa qankunata mirayniykichistapas Señor Diospa muchuchisqanta, hinallataq hukkunatapas musphachinqa. 47Diosniykichis Señor Diosmi tukuy allinkunata qosunkichis, qankunataq ichaqa mana tukuy sonqochu kusisqachu payta servinkichis, 48chayraykun Señor Diosqa awqaykichista kachamunqa, hinan paykunata servinkichis. Muchunkichistaq yarqayta ch'akiyta, hinataq q'alalla kankichis, tukuy imaymanataq pisisunkichis. Señor Diosmi kamachi-kaypi sinchita muchuchisunkichis wañunaykichiskama. 49Señor Diosmi sinchi karu suyumanta wak llaqtata contraykichispi kachamunqa, paykunaq rimaynintaqa manan entiendenkichischu. Paykunan anka hina hap'irqosunkichis. 50Paykunaqa sinchi millaymi kanku, manan yuyaqkunatapas respetanqakuchu, wawakunatapas khuyapayanqakuchu. 51Uywaykichista chakra ruruykichista mikhunqaku, ahinapitaq wañunkichis. Manan saqesunkichischu trigotapas, vinotapas, aceitetapas, manallataq saqesunkichischu wakaykichispa ovejaykichispa uñantapas, ahinapin qankunaqa wañunkichis. 52Diosniykichis Señor Dios qosunkichis chay suyu llapan llaqtaykichiskunata muyuykuspan phawaykunqaku, confiakusqaykichis allin ruwasqa perqakunatapas thuninqakun. 53Chaymi awqaykichis muyuykuspa k'iskiykusuqtiykichis, sinchitapuni yarqayta muchunkichis, hinaspan Diosniykichis Señor Diospa qosqasuykichis kikin wawaykichista mikhukunkichis. 54Chayrayku, qankunamanta luylusqa munasqa hunt'asqapi wiñaq qharipas mana munakuq tukupunqa wawqenpaqpas, munasqa warminpaqpas, qhepaq wawankunapaqpas, 55manataq wawankuq aychan mikhushasqantapas paykunaman qonqachu, awqaykichis muyuykuspa k'iskiykusuqtiykichis mana imapas mikhunaykichispaq kaqtin. 56Hinallataq luylusqa munasqa hunt'asqapi wiñaq warmipas sinchi llaklla kaspa, mana hayk'aq chakipi puriqpas mana munakuq tukupunqa munasqa qosanpaqpas, churinpaqpas, ususinpaqpas, 57manataq paykunaman qonqachu, aswanpas pakallapi mikhunqa wachakusqan wawantapas parisnintapas, awqaykichis muyuykuspa k'iskiykusuqtiykichis mana imapas mikhunaykichispaq kaqtin. 58Manachus kay qelqapi qelqasqa yachachikuykunata makilla hunt'ankichis, manallataq Diosniykichis Señor Diospa qollanan manchana sutintapas yupaychankichischu chayqa, 59paymi qankunata mirayniykichistapas musphana mana tukukuq ñak'ariykunawan muchuchisunkichis, hinallataq mana qhaliyaq millay onqoykunawan onqochisunkichis. 60Egipto suyu manchakusqaykichis onqoykunawantaq onqochisunkichis, chaykunawanmi onqoshallankichispuni. 61Aswantaraqmi Señor Diosqa muchuchisunkichis kay kamachikuy simi qelqapi mana qelqasqa kaq tukuy ñak'ariykunawan onqoykunawan ima, ahinapin qankuna wañunkichis. 62Diosniykichis Señor Diospa siminta mana kasukusqaykichis hawa, hanaq pacha ch'askakuna hina askha kashaspan, pisi runakunallaña qhepankichis. 63Señor Diosqa anchatan kusikurqan askhayachisqasuykichismanta allinyachisqasuykichismantapas, chay hinallataqmi kusikunqa urmachisqasuykichismantapas wañuchisqasuykichismantapas. Hap'ikapunkichis chay hallp'amantapas wikch'usqataq kankichis. 64Señor Diosmi ch'eqechisunkichis kay pachantin tukuy suyukunaman. Chaykunapin qankunaqpas ñawpa taytaykichispapas mana reqsisqaykichis dioskunata yupaychankichis, rumimanta k'ullumanta ruwasqa dioskunata. 65Chay suyukunapiqa manan qankunapaq thak-kay kanqachu, manataq samaykunaykichis cheqaspas kanqachu. Aswanpas Señor Diosmi manchasqa llakisqa sonqoyoqta kawsachisunkichis, waqay-waqay uyayoqta, mana suyakuyniyoqta ima. 66Kawsayniykichispas thutasqa q'aytupi warkurayaq hinan kanqa, tutapas p'unchaypas sinchi manchasqan purinkichis, manataq yachakunkichischu kawsanaykichistapas wañunaykichistapas. 67Sonqoykichistaq tukuy rikusqaykichiswan llaksasqa khatatatanqa, chaymi tutamanta ninkichis: ¡Ojalachá ch'isinllaña kanman! nispa, ch'isintaq ninkichis: ¡Ojalachá pacha paqarllaña kanman! nispa. 68Señor Diosmi nirqasunkichis: Manan Egipto suyumanqa kutinkichisñachu, nispa. Chaywanpas paymi qochanta barcokunapi Egipto suyuman kaqta kutichisunkichis. Chaypin awqaykichiskunaman k'askakunkichis kamachi kanaykichispaq, ichaqa manan pillapas rantiyta munasunkichischu, nispa.


text: 1Phutisqa kashaspa, Tata Diosman qhaparikuni, Paytaj uyarillawampuni. 2Tata Dios, libraway llulla simi runasmanta, ch'awkiyay parlayniyojkunamantapis. 3Imatataj tarinki? Imanasonqataj, llulla simi runa? 4Payqa castigasonqa maqanakojpa filo flechasninwan, k'ajarishaj nina brasaswantaj. 5Ay noqamanta, forastero jina Mesecpi tiyakojmanta; Cedarpa jallp'asnimpi toldos ukhupi tiyakuni. 6UnaytaƱa tiyakuni allin kawsayta chejnejkunawan. 7Noqaqa allin kawsayta munani; chaywampis chaymanta parlajtiy, paykunaqa waƱuchinaku maqanakuyllamanta parlawanku.


text: 1Wawqe panaykuna, Señorninchis Jesucristo kutimuqtinmi, noqanchisqa paywan kushka huñunakusun. Chaymi qankunata ruegakamuykichis, 2piwanpas facillata ama engañachikunaykichispaq. Qankunaqa amayá mancharikunkichishchu, sichus pipas “Señorpa kutimunan p'unchawqa chayaramunñan”, nispa nisuqtiykichisqa. Ichaqa kanqan llullakuspa rimaq runakunaqa. Paykunan nisunkichis, “Santo Espiritun saynata niwanku”, nispanku, otaqmi nisunkichis, “kay cartata escribiq Pablon saynata yachachiran, hinaspan escribimuwaranchis”, nispanku. 3Saynaqa amapuniyá qankunaqa ni piwanpas engañachikunkichishchu. Ichaqa Señorninchis Jesucristopa kutimunan p'unchaw manaraq chayamushaqtinmi, Diospa contranpi runakuna sayarinqaku. Hinaqtinmi rikhurimunqa milla-millay ruwaq huchasapa anticristo. Chay runaqa ñan nina rawray infiernoman wikch'uyusqa kananpaq destinasqaña kashan. 4Chay anticristoqa rikhurimunqa cheqaq Diospa contranpi, hinallataq runakunapa adorasqan dioskunapa contranpi iman. Hinaspapas chay millay huchasapa anticristoqa, Diospa templonman haykuspanmi, chaypi tiyayuspa khaynata ninqa: “Noqallan diosqa kani”, nispa. 5Aswanqa yuyariychisyá, noqaqa qankunawan kushka kashaspayraqmi, kaykuna pasananmantaqa ña willaraykichishña. 6Chaymi qankunaqa ña yachankichishña, chay milla-millay huchasapa anticristo runa amaraq rikhurimunanpaq imas hark'asqantaqa. Ichaqa tiempo cumplirukuqtinñan, chay anticristo runaqa rikhurimunqa. 7Kunanmi ichaqa chay anticristo runapa imapas mana allin ruwayninkunaqa pakallapi ña ruwakushanña. Ichaqa chay hark'aqnin huk lawman ayqerinallantañan suyashan rikhurimunanpaq. 8Chaymantan chay milla-millay ruwaq huchasapa anticristo runaqa rikhurimunqa. Hinaqtinmi Señorninchis Jesucristo hamuspa, samaynillanwan wañuchinqa; saynallataqmi hamusqan k'anchayninwanpas mana imaman tukuchinqa. 9Ichaqa Jesucristo manaraq kutimushaqtinmi, chay milla-millay ruwaq huchasapa anticristo runaqa Satanaspa atiyninwan rikhurimunqa. Hinaspan chay anticristo runaqa, atiyninwan ruwanqa admirakuypaq tukuy milagrokunata, hinallataq mana hayk'aq rikusqanchis señalkunatawan. Chaykunata ruwaspanmi, ashka runakunata llullakuspa engañanqa. 10Hinaspan chay anticristo runaqa tukuy imaymanata ruwaspa, Jesucristopi mana creey munaq runakunata engañanqa, saynapi nina rawray infiernoman rinankupaq. Chay runakunaqa engañachikunqaku Diospa cheqaq willakuyninta mana chashkisqankuraykun. Hinaspan paykunaqa mana, salvasqachu kanqaku. 11Chaymi kikin Diospuni permitin, Diospi mana creey munaq runakunata chay anticristo engañananpaq, saynapi paypa llullakusqanpi creenankupaq. 12Chaymi Diospa cheqaq willakuyninkunapi mana creeq runakunaqa, tukuy huchakunata kusisqallaña ruwasqankurayku, wiñaypaq condenasqa kanqaku. 13Wawqe panaykuna, Diosmi qallariymantapacha qankunata munakuspa salvasqa kanaykichispaq akllasurankichis. Hinaspan Jesucristopi creesqaykichisrayku, Santo Espirituqa ch'uyanchasurankichis, saynapi Diosllapaqña kanaykichispaq. Chayraykun noqaykuqa tukuy tiempo qankunamantaqa Diosman graciasta qoshayku. 14Hinaspapas Diosmi waqyasurankichis Señorninchis Jesucristomanta allin willakuykunata qankunaman willasqaykurayku, saynapi Señorninchis Jesucristowan kushka hanaq pacha sumaq gobiernasqan glorianpi kanaykichispaq. 15Chayraykuyá, wawqe panaykuna, allintapuni Jesucristopi confiaspa kawsaychis. Saynallataq ama qonqankichishchu, qankunawan kushka kashaspayku yachachisqaykuta, hinallataq cartantakama escribimuspa yachachisqaykutapas. 16Dios Taytanchismi anchata khuyakuwanchis. Chaymi payqa paypi confiaqkunata wiñaypaq consuelawanchis. Chaytan payqa gratislla ruwan ama ishkayaspa kawsananchispaq. Chayraykun Dios Taytamanta hinallataq Señor Jesucristomantawan mañakushayku, 17qankunata kallpanchasunaykichispaq, yanapasunaykichispaq, tukuy imapi allin kaqkunata rimanaykichispaq, hinallataq allin kaqkunata ruwanaykichispaq ima.